[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.7.2006

SEC(2006) 866 τελικό

Σχέδιο

ΚΑΝΟΝΙΣΜΟΣ (ΕΚ, Ευρατόμ) ΤΗΣ ΕΠΙΤΡΟΠΗΣ

ο οποίος τροποποιεί τον κανονισμό (ΕΚ, Ευρατόμ) αριθ. 2342/2002 , για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων

ΑΙΤΙΟΛΟΓΙΚΗ ΕΚΘΕΣΗ

Διαδικασία

Στις 18 Μαΐου 2006, η Επιτροπή ενέκρινε τροποποιημένη πρόταση αναθεώρησης του Δημοσιονομικού Κανονισμού (ΔΚ)[1], η οποία ενσωματώνει σε μεγάλο βαθμό τις γνώμες των λοιπών θεσμικών οργάνων και λαμβάνει υπόψη τις ανησυχίες που εκφράσθηκαν από τους εκπροσώπους της κοινωνίας των πολιτών. Κύριος στόχος της τροποποιημένης πρότασης της Επιτροπής είναι η βελτίωση της αποδοτικότητας και της διαφάνειας των κανόνων εφαρμογής, μέσω της καλύτερης εξισορρόπησης μεταξύ του κόστους των ελέγχων και των δημοσιονομικών κινδύνων, παράλληλα με τη διατήρηση ενός υψηλού επιπέδου προστασίας των κοινοτικών οικονομικών πόρων.

Σύμφωνα με το άρθρο 184 του ισχύοντος ΔΚ, χρειάζεται τώρα να εφαρμοσθεί διαδικασία συμβιβασμού μεταξύ Συμβουλίου και Κοινοβουλίου, εάν το ζητήσει το Κοινοβούλιο, πριν το Συμβούλιο εγκρίνει οριστικά την αναθεώρηση του ΔΚ. Στόχος είναι η ταχεία επίτευξη συμφωνίας ως προς τον ΔΚ εντός του 2006, έτσι ώστε οι τροποποιήσεις να τεθούν σε ισχύ την 1η Ιανουαρίου 2007, μαζί με τη νέα γενιά προγραμμάτων δαπανών.

Για να επιταχυνθεί η νομοθετική διαδικασία, η Επιτροπή αναλαμβάνει τώρα την πρωτοβουλία να παρουσιάσει σχέδιο κανονισμού για την τροποποίηση του κανονισμού αριθ. 2342/2002, ο οποίος θεσπίζει τους Κανόνες Εφαρμογής (ΚΕ), καθώς και να ζητήσει τη γνώμη των λοιπών θεσμικών οργάνων σχετικά με τις προτεινόμενες τροποποιήσεις των ΚΕ.

Το παρόν σχέδιο αναφέρεται στις τροποποιήσεις των ΚΕ οι οποίες είναι δυνατόν να επέλθουν μόνο μετά την τροποποίηση του ΔΚ, δηλαδή στις τροποποιήσεις που «συνδέονται» με την αναθεώρηση του ΔΚ. Το εν λόγω σχέδιο βασίζεται σε μεγάλο βαθμό στο έγγραφο εργασίας για το προσωπικό της Επιτροπής[2] σχετικά με τις τροποποιήσεις τις σχετιζόμενες με την αναθεώρηση του ΔΚ, το οποίο παρουσιάσθηκε τον Οκτώβριο του 2005 και διαβιβάσθηκε στα λοιπά θεσμικά όργανα προς ενημέρωση. Ακόμη, το παρόν σχέδιο λαμβάνει υπόψη και τις τροποποιήσεις επί του ΔΚ που ψηφίσθηκαν από το Ευρωπαϊκό Κοινοβούλιο, και οι οποίες αναφέρονται κατ’ ουσίαν στους ΚΕ. Για να δοθεί στα λοιπά θεσμικά όργανα η ευκαιρία να διατυπώσουν τη γνώμη τους σχετικά, οι αλλαγές που απορρέουν από τις τροποποιήσεις που ψηφίσθηκαν από το Κοινοβούλιο συμπεριλαμβάνονται στο παρόν σχέδιο ακόμη και όταν δεν απαιτούν ρητά την εκ των προτέρων τροποποίηση του ΔΚ.

Με την παραδοχή ότι η διαδικασία αναθεώρησης του ΔΚ θα διεξαχθεί ομαλά και ότι το Συμβούλιο θα εγκρίνει τον αναθεωρημένο ΔΚ στις αρχές του φθινοπώρου, ενώ παράλληλα τα λοιπά όργανα θα διατυπώσουν τη γνώμη τους επί του παρόντος σχεδίου κανονισμού, η Επιτροπή θα είναι σε θέση να λάβει υπόψη τις γνώμες αυτές και να εγκρίνει οριστικά τον νέο κανονισμό σχετικά με τις «συνδεόμενες» τροποποιήσεις κατά το δεύτερο εξάμηνο του 2006. Εάν όλα συμβούν κατ’ ευχήν και έγκαιρα, οι υπηρεσίες θα είναι έτοιμες να εφαρμόσουν τις νομοθετικές αλλαγές. Έτσι, ολόκληρη η δέσμη των νέων δημοσιονομικών κανόνων θα είναι δυνατόν να τεθεί σε εφαρμογή από την 1η Ιανουαρίου 2007.

Προτεινομενεσ τροποποιησεισ

Αρχές του προϋπολογισμού – Τόκοι από τις πληρωμές προχρηματοδότησης

Όσον αφορά την αρχή της ενότητας του προϋπολογισμού , οι νέοι κανόνες που προτείνονται στο άρθρο 5α του ΔΚ για την είσπραξη των τόκων από τις χρηματοδοτήσεις χρειάζεται να αποσαφηνισθούν περαιτέρω. Πρώτον, το ποσό προχρηματοδότησης που πρέπει να λογίζεται ως σημαντικό ποσό, και πέραν του οποίου οι τόκοι δυνάμει του ΔΚ πρέπει να εισπράττονται (κανόνας «de minimis»), θα πρέπει να καθορισθεί κατά γενικόν κανόνα στα 50.000 ευρώ, και στα 250 000 ευρώ για τις εξωτερικές ενέργειες (άρθρο 3), με γνώμονα την ιδιαιτερότητα των ενεργειών αυτών και την ενεργή συμμετοχή των ΜΚΟ στην υλοποίησή τους. Ωστόσο, το όριο αυτό θα πρέπει να αυξηθεί στα 750.000 ευρώ για τις ενισχύσεις για την αντιμετώπιση κρίσεων και για τις επιχειρήσεις ανθρωπιστικής βοήθειας, έτσι ώστε να ληφθεί υπόψη ο ιδιάζων χαρακτήρας της διαχείρισης στις περιπτώσεις αυτές (όπως το ότι η προχρηματοδότηση καλύπτει δαπάνες που έχουν ήδη πραγματοποιηθεί πριν από την καταβολή της επιχορήγησης).

Δεύτερον, η προτεινόμενη τροποποίηση του ΔΚ (άρθρο 5α) απαιτεί, οι ΚΕ να απαριθμούν τις περιπτώσεις στις οποίες, κατά παρέκκλιση από τον προτεινόμενο κανόνα, σύμφωνα με τον οποίο οι τόκοι θα πρέπει να αφαιρούνται από την τελική πληρωμή, οι τόκοι από προχρηματοδοτήσεις θα πρέπει να εισπράττονται ετησίως, έτσι ώστε να προστατεύονται τα οικονομικά συμφέροντα της ΕΕ. Η λογιστική βάσει της αυτοτέλειας των οικονομικών ετών απαιτεί, τα έσοδα, εφόσον είναι σημαντικά, να καταλογίζονται στο έτος κατά το οποίο πραγματοποιούνται. Βάσει αυτού, και υπό το φως των διαφόρων πολιτικών που εφαρμόζονται από την Επιτροπή, προτείνεται κατώτατο όριο 750.000 ευρώ (άρθρο 4 των ΚΕ).

Ως προς την αρχή της ενιαίας νομισματικής μονάδας , στο άρθρο 7 παρ. 1 προστίθεται μια νέα διάταξη με σκοπό την αποφυγή της εκ μέρους των συναλλαγματικών μετατροπών σημαντικής επίδρασης στο ύψος της κοινοτικής συγχρηματοδότησης, όπως είχε ζητήσει και το Ευρωπαϊκό Κοινοβούλιο με την τροπολογία αριθ. 32.

Σε σχέση με την αρχή της ειδικότητας του προϋπολογισμού, και με γνώμονα τις προτεινόμενες τροποποιήσεις των άρθρων 22 και 23 του ΔΚ, σε μερικές περιπτώσεις οι μεταφορές εντός του ορίου του 10% των πιστώσεων μιας γραμμής του προϋπολογισμού εντάσσονται σε μια διαδικασία περισσότερο ευέλικτη απ’ ό,τι για εκείνες όπου σημειώνεται υπέρβαση του 10%. Η μέθοδος υπολογισμού αυτού του 10% θα πρέπει να αποσαφηνισθεί (άρθρο 17). Ταυτόχρονα, το άρθρο 17 παρ. 1 διευκρινίζει από πότε αρχίζει να υπολογίζεται ο χρόνος για τους σκοπούς των προθεσμιών της «διαδικασίας κοινοποίησης».

Μετά τις συζητήσεις με το Ελεγκτικό Συνέδριο, το Συμβούλιο και το Κοινοβούλιο, το σχέδιο δράσης προς ένα ολοκληρωμένο πλαίσιο εσωτερικών ελέγχων καθορίζει το ανεκτό επίπεδο κινδύνου από την άποψη των διαχειριστικών κινδύνων παρανομιών και παρατυπιών στις υποκείμενες πράξεις. Στον ΔΚ η έννοια αυτή ορίζεται στο άρθρο 30α παρ. 3. Οι ΚΕ καθιστούν το γενικό πλαίσιο σαφέστερο, αλλά οι λεπτομέρειες για τους ελέγχους θα καθορίζονται στο πλαίσιο των βασικών πράξεων, ή στους τομεακούς κανόνες εφαρμογής. Η διεργασία αυτή θα τύχει εκτενέστερης επεξεργασίας στο πλαίσιο των διοργανικών συζητήσεων που προβλέπονται στη δράση 4 του σχεδίου δράσης της Επιτροπής προς ένα ολοκληρωμένο πλαίσιο εσωτερικών ελέγχων[3]. Θα προβλεφθεί μεταβατική περίοδος έως το 2009 για την επανεξέταση, εφόσον συντρέχει περίπτωση, των δημοσιονομικών δελτίων και/ή των νομικών πράξεων.

Μέθοδοι διαχείρισης

Οι ΚΕ θα πρέπει να τροποποιηθούν με σκοπό να εξειδικεύσουν ότι, βάσει της προτεινόμενης τροποποίησης του άρθρου 54 παρ. 2 στοιχείο γ) του ΔΚ, η χρήση της έμμεσης κεντρικής διαχείρισης δεν θα πρέπει πλέον να περιορίζεται στους εθνικούς οργανισμούς δημόσιου δικαίου, αλλά θα πρέπει να επεκταθεί και στους διεθνείς οργανισμούς δημοσίου δικαίου, στους ειδικούς συμβούλους της ΚΕΠΠΑ που επιφορτίζονται με τη διαχείριση ειδικών ενεργειών στον τομέα της εξωτερικής πολιτικής και της ασφάλειας, καθώς και στους οργανισμούς από τρίτες χώρες πέραν εκείνων που ήδη υπάγονται στο άρθρο 38 των ΚΕ (άρθρα 38, 39 και 41 των ΚΕ). Για να προστατεύονται τα οικονομικά συμφέροντα των Κοινοτήτων, τα πρόσωπα που επιφορτίζονται με τη διαχείριση ειδικών ενεργειών στον τομέα της εξωτερικής πολιτικής και της ασφάλειας θα δημιουργούν τις κατάλληλες δομές και διαδικασίες με σκοπό την ανάληψη της ευθύνης για τα κεφάλαια που θα διαχειρίζονται (άρθρο 39α των ΚΕ). Τούτο θα δώσει στην τρέχουσα πρακτική ένα περισσότερο ικανοποιητικό πλαίσιο. Ταυτόχρονα δε, και επειδή οι περιορισμοί στην προσφυγή στους εθνικούς οργανισμούς, ιδίως η απαίτηση να επιτρέπεται τούτο από τη βασική πράξη, έχουν απαλειφθεί στην προτεινόμενη αναθεώρηση του ΔΚ, είναι ανάγκη να απαλειφθούν και ορισμένοι επιπλέον περιορισμοί που υπάρχουν στους ΚΕ, όπως η διαδικασία επιτροπολογίας, έτσι ώστε να απλοποιηθεί και να διευκολυνθεί η προσφυγή στους εθνικούς οργανισμούς. Ωστόσο, στις περιπτώσεις αυτές η Επιτροπή θα πρέπει να ενημερώνει σε ετήσια βάση τη νομοθετική αρχή σχετικά με τα εκτελεστικά καθήκοντα που ανατίθενται στους εν λόγω οργανισμούς.

Όσον αφορά τους ελέγχους που πρέπει να διεξάγονται από την Επιτροπή ως προς τις διάφορες διαχειριστικές μεθόδους , η Επιτροπή πρότεινε να ενταχθεί στην αναθεώρηση του ΔΚ και μια δέσμη βασικών απαιτήσεων, κοινών για την έμμεση και την αποκεντρωμένη διαχείριση (άρθρο 56). Είναι αναγκαίο να συμπληρωθούν οι κανόνες αυτοί με τη διευκρίνιση ότι σε αυτά τα δύο μοντέλα διαχείρισης η Επιτροπή είναι δυνατόν, λαμβάνοντας δεόντως υπόψη τα διεθνώς αποδεκτά πρότυπα, να αποδέχεται ότι οι διαδικασίες ανάθεσης συμβάσεων από τους οργανισμούς και τις αρχές στις οποίες αναφέρεται το άρθρο 54 παρ. 2 στοιχείο γ) του ΔΚ («εθνικοί οργανισμοί») και το άρθρο 166 παρ. 1 στοιχείο α) των ΚΕ («τρίτες χώρες») είναι ισοδύναμες με τις δικές της.

Στην επιμερισμένη διαχείριση, σκοπός της ετήσιας σύνοψης των διαθέσιμων λογιστικών εκθέσεων και δηλώσεων στις οποίες αναφέρεται το νέο άρθρο 42α είναι η διευκόλυνση της ανάλυσης από την Επιτροπή των λογιστικών και λοιπών ελέγχων των κρατών μελών, μέσω της διάθεσης χρήσιμων γνωμοδοτήσεων λογιστικού ελέγχου και διαχειριστικών δηλώσεων σχετικά με τους δικαιούχους κοινοτικών προγραμμάτων υπό επιμερισμένη διαχείριση.

Όσον αφορά την από κοινού διαχείριση , οι αρχές ανάθεσης συμβάσεων και παροχής επιχορηγήσεων πρέπει να τηρούνται από τους διεθνείς οργανισμούς και να εντάσσονται στις συμφωνίες που συνάπτονται με αυτούς.

Δημοσιονομικοί παράγοντες

Τα άρθρα 74 και 75 των ΚΕ θα πρέπει να αναδιατυπωθούν και να απλοποιηθούν, χωρίς να θιγεί το περιεχόμενό τους. Σύμφωνα και με την τροποποιημένη πρόταση της Επιτροπής για την αναθεώρηση του ΔΚ, στο άρθρο 75 των ΚΕ εισάγεται η δυνατότητα του κύριου διατάκτη να παραπέμπει ένα ζήτημα στην επιτροπή δημοσιονομικών παρατυπιών .

Είσπραξη απαιτήσεων

Όσον αφορά την προνομιακή αντιμετώπιση , η προτεινόμενη τροποποίηση του ΔΚ εισάγει (στο νέο άρθρο 73α του ΔΚ) την αρχή σύμφωνα με την οποία οι απαιτήσεις της Κοινότητας θα έχουν στα εθνικά νομικά συστήματα την ίδια προνομιακή αντιμετώπιση με τις φορολογικές απαιτήσεις των κρατών μελών («αρχή της ισοδυναμίας», ήδη γνωστή στο πλαίσιο της ΕΚΑΧ[4]). Επειδή δε είναι δυνατόν να γίνεται κατάταξη ως προς την αντιμετώπιση των διαφόρων φόρων στην εκάστοτε εθνική νομοθεσία, είναι αναγκαίο να προσδιορισθεί, μεταξύ των διαφόρων εθνικών φόρων, εκείνος με τον οποίο είναι ενδεδειγμένο να εξομοιώνονται οι κοινοτικές απαιτήσεις. Ως προς αυτό, ο Φόρος Προστιθέμενης Αξίας φαίνεται επαρκώς ομοιόμορφος σε ολόκληρη την ΕΕ για να επιτρέπει στην Κοινότητα να ασκεί το προνομιακό της δικαίωμα με την ίδια αποτελεσματικότητα σε όλα τα κράτη μέλη. Παράλληλα, είναι αναγκαίο να διευκρινισθεί ότι η προνομιακή αντιμετώπιση θα ισχύει και για τους τόκους υπερημερίας κατά την έννοια του άρθρου 86 των ΚΕ.

Σύμφωνα με τις αρχές της χρηστής δημοσιονομικής διαχείρισης και της ασφάλειας δικαίου, η προτεινόμενη τροποποίηση του ΔΚ (στο νέο άρθρο 73β του ΔΚ) εισάγει μια γενική περίοδο παραγραφής πέντε ετών για τις κοινοτικές οφειλές και απαιτήσεις έναντι τρίτων, μετά την οποία οι απαιτήσεις αυτές απαλείφονται. Έτσι, και οι ΚΕ θα πρέπει να περιλάβουν λεπτομερείς κανόνες για τις ημερομηνίες έναρξης και για τους λόγους διακοπής αυτής της περιόδου παραγραφής (άρθρο 85γ), κανόνες βασιζόμενους σε μεγάλο βαθμό στους κανόνες που ισχύουν στα κράτη μέλη. Σύμφωνα με την αρχή της ίσης μεταχείρισης των οικονομικών παραγόντων, στις νομοθετικές πράξεις που είναι δυνατόν να διακόψουν μια περίοδο παραγραφής θα πρέπει να περιλαμβάνονται και τα διαδικαστικά μέτρα που λαμβάνονται τόσο από την Κοινότητα όσο και από τους τρίτους που έχουν απαιτήσεις έναντι της Κοινότητας.

Δημόσιες συμβάσεις

Σε τομείς που παρουσιάζουν ταχεία εξέλιξη των τιμών και της τεχνολογίας, και με σκοπό την εξασφάλιση χρηστής δημοσιονομικής διαχείρισης, οι συμβάσεις-πλαίσια χωρίς προκήρυξη νέου διαγωνισμού περιλαμβάνουν ρήτρα ενδιάμεσης αναθεώρησης. Εάν οι αρχικοί όροι δεν αντιστοιχούν πλέον στην εξέλιξη των τιμών και της τεχνολογίας, η αναθέτουσα αρχή δεν χρησιμοποιεί την εκάστοτε σύμβαση-πλαίσιο και λαμβάνει τα ενδεικνυόμενα μέτρα για την καταγγελία της, όπως άλλωστε ζήτησε και το Κοινοβούλιο (τροπολογία αριθ. 80).

Όπως ζήτησε και το Κοινοβούλιο, θα πρέπει να δίδονται πληροφορίες για τις επιμέρους συμβάσεις που βασίζονται σε σύμβαση-πλαίσιο . Προς τούτο, οι πληροφορίες σχετικά με το ύψος και τους αναδόχους συγκεκριμένης σύμβασης που βασίζεται σε σύμβαση-πλαίσιο και ανατίθεται κατά τη διάρκεια ενός οικονομικού έτους δημοσιεύονται στον δικτυακό τόπο της αναθέτουσας αρχής το αργότερο στις 31 Μαρτίου μετά το οικονομικό έτος αυτό, εάν λόγω της σύναψης της συγκεκριμένης σύμβασης ή του αθροιστικού ύψους των επιμέρους συμβάσεων σημειώνεται υπέρβαση των κατώτατων ορίων στα οποία αναφέρεται το άρθρο 158.

Σύμφωνα με τις τροποποιήσεις του Κοινοβουλίου, η αναθέτουσα αρχή είναι δυνατόν, ανάλογα με την ανάλυση κινδύνων που πραγματοποιεί, να παραιτηθεί από την απαίτηση της δήλωσης ότι ο υποψήφιος ή προσφέρων δεν εμπίπτει σε καμία από τις περιπτώσεις αποκλεισμού, εφόσον πρόκειται για συμβάσεις με ύψος ίσο ή μικρότερο των 3.500 ευρώ, και για τις εξωτερικές ενέργειες 10.000 ευρώ.

Όπως ζήτησε και το Κοινοβούλιο, οσάκις ενδείκνυται και συμφέρει από οικονομική άποψη οι συμβάσεις με ύψος ίσο ή μεγαλύτερο των κατώτατων ορίων που καθορίζονται στο άρθρο 158 θα πρέπει να ανατίθενται ταυτόχρονα, με τη μορφή αυτοτελών μερών .

Όπως ζήτησε και το Κοινοβούλιο, στους απορριπτόμενους υποψήφιους θα πρέπει να δίδονται πληροφορίες για τα διαθέσιμα ένδικα μέσα .

Δεδομένης της δυνατότητας για ένα θεσμικό όργανο να διεξάγει διαδικασία διαγωνισμού από κοινού με αναθέτουσα αρχή κράτους μέλους, οι ΚΕ θα πρέπει να προσδιορίζουν την διαδικασία διαγωνισμού προς εφαρμογή στις περιπτώσεις αυτές.

Για να εξασφαλίζεται η ενδεδειγμένη διαχείριση της κοινής κεντρικής βάσης δεδομένων περί αποκλεισμού , θα πρέπει να καθορισθούν στους ΚΕ οι βασικοί πρακτικοί κανόνες χρήσης της βάσης αυτής.

Σύμφωνα με την αρχή της αναλογικότητας, οι οικονομικοί παράγοντες που εμπίπτουν σε κάποια από τις περιπτώσεις κατά νόμον αποκλεισμού που προβλέπονται στον ΔΚ δεν θα πρέπει να αποκλείονται δια παντός από τη συμμετοχή σε διαδικασίες ανάθεσης σύμβασης. Έτσι, στους ΚΕ θα πρέπει να εξειδικευθούν τα κριτήρια για τη διάρκεια του αποκλεισμού.

Λόγω της αναθεώρησης του ΔΚ, χρειάζεται να αναπροσαρμοσθούν αναλόγως και οι διατάξεις των ΚΕ για τις κυρώσεις (άρθρο 134α των ΚΕ).

Με μέλημα την ασφάλεια δικαίου, θα πρέπει να εξειδικεύονται στους ΚΕ οι κανόνες και οι εξαιρέσεις προς εφαρμογή ως προς την περίοδο αναμονής πριν από την υπογραφή μιας σύμβασης. Ακόμη, υπό το φως της πρόσφατης πρότασης οδηγίας για τη βελτίωση της αποτελεσματικότητας των ένδικων μέσων στον τομέα των δημοσίων συμβάσεων[5], και για λόγους ασφάλειας δικαίου, οι κανόνες αυτής της περιόδου αναμονής θα πρέπει να εξειδικευθούν στους ΚΕ.

Επιχορηγήσεις/επιδοτήσεις

Με βάση τις τροποποιήσεις που προτείνονται για το άρθρο 108 παράγραφοι 2 και 3 του ΔΚ, το οποίο διευκρινίζει τι είναι και τι δεν είναι επιχορήγηση, χρειάζεται να ορισθούν ορισμένες μορφές επενδύσεων μετοχικού κεφαλαίου και φερόντων κίνδυνο χρηματοδοτικών μέσων (άρθρο 160β των ΚΕ). Ακόμη, χρειάζεται να προσδιορισθεί ποιος από τους κανόνες του τίτλου περί επιχορηγήσεων ισχύει για αυτές τις μορφές χρηματοδότησης. Στα προγράμματα για την προώθηση των επενδύσεων (π.χ. σε Μικρές και Μεσαίες Επιχειρήσεις - ΜΜΕ), ιδίως στο πρόγραμμα-πλαίσιο που προτείνεται από την Επιτροπή για την ανταγωνιστικότητα, η Κοινότητα συνεισφέρει στα κεφάλαια επιχειρηματικού κινδύνου τα οποία διαχειρίζονται τα χρηματοπιστωτικά ιδρύματα.

Για να απλοποιηθεί η διαχείριση ορισμένων μορφών επιχορήγησης, ιδίως των μικρών και εκείνων με τυποποιημένο περιεχόμενο, οι επιχορηγήσεις είναι δυνατόν να παρέχονται είτε με απόφαση της Επιτροπής είτε με γραπτή σύμβαση με τον δικαιούχο , όπως αναφέρεται στο άρθρο 108 του ΔΚ. Στις περιπτώσεις αυτές, και για λόγους λογικής συνέπειας, το ετήσιο πρόγραμμα εργασίας προσδιορίζει τη νομοθετική πράξη που θα χρησιμοποιηθεί προς τούτο (άρθρο 160ε). Ορισμένα άρθρα θα πρέπει να αναδιατυπωθούν, για να ληφθεί υπόψη η εισαγωγή των αποφάσεων στη διαδικασία παροχής επιχορηγήσεων.

Όσον αφορά το εφαρμοστέο δίκαιο τόσο για τις συμβάσεις όσο και για τις επιχορηγήσεις , η πολιτική που εφαρμόζει σχετικά η Κοινότητα θα πρέπει να ευθυγραμμισθεί με τις βέλτιστες διεθνείς πρακτικές, έτσι ώστε το κοινοτικό δίκαιο να εφαρμόζεται σε όλες τις συμβάσεις όπου εμπλέκεται κοινοτικό θεσμικό όργανο. Προς τούτο, θα πρέπει να γίνει υποχρεωτικό για τους διατάκτες να εντάσσουν στις συμβάσεις τους, δημόσιες και επιχορήγησης, ρήτρα περί του εφαρμοστέου δικαίου, όπου να διευκρινίζεται ότι πρωτίστως εφαρμόζεται το κοινοτικό δίκαιο, συμπληρούμενο, εφόσον τούτο κρίνεται ενδεδειγμένο, από την οικεία εθνική νομοθεσία (άρθρα 130 και 164 των ΚΕ). Τούτο είναι ιδιαίτερα σημαντικό για να εξασφαλισθεί η πλήρης αποτελεσματικότητα της προτεινόμενης ενίσχυσης των δυνατοτήτων είσπραξης οφειλών.

Τα κατ’ αποκοπή ποσά και τα ενιαία ποσοστά χρηματοδότησης θα καθορίζονται βάσει των εξόδων ή της κατηγορίας εξόδων στα οποία αναφέρονται, θα υπολογίζονται δε με αντικειμενικά μέσα, όπως στατιστικά δεδομένα, κατά τρόπο που να παρέχει την εύλογη βεβαιότητα ότι το κατ’ αποκοπή ποσό ή η χρηματοδότηση ενιαίου ποσοστού αποκλείουν εκ των προτέρων το κέρδος. Αυτά τα αντικειμενικά στοιχεία πρέπει να επαναξιολογούνται τακτικά και να ενημερώνονται από την Επιτροπή με βάση τα ίδια δεδομένα (άρθρο 165 παρ. 2 των ΚΕ). Ακόμη, κρίνεται ενδεδειγμένο να προβλεφθούν εκ των υστέρων έλεγχοι για να επαληθεύεται ότι η γενεσιουργός αιτία του δικαιώματος σε κατ’ αποκοπή ποσό ή σε χρηματοδότηση ενιαίου ποσοστού έχει πράγματι υπάρξει. Εάν από τους ελέγχους αυτούς προκύψει ότι τούτο δεν έχει πράγματι συμβεί, οπότε η πληρωμή έχει γίνει εσφαλμένα στον δικαιούχο, η Επιτροπή θα έχει το καθήκον να ανακτήσει το κατ’ αποκοπή ποσό ή την ενιαίου ποσοστού χρηματοδότηση και, εάν έχει προηγηθεί ψευδής δήλωση του δικαιούχου, να επιβάλει οικονομικές κυρώσεις έως το 50% του κατ’ αποκοπή ποσού ή της χρηματοδότησης ενιαίου ποσοστού (άρθρο 165 παρ. 3 των ΚΕ).

Ο κανόνας της συγχρηματοδότησης αποσαφηνίζεται, ιδίως σε ό,τι αφορά τα κατ’ αποκοπή ποσά και τις χρηματοδοτήσεις ενιαίου ποσοστού (άρθρο 165α).

Όπως ζήτησε και το Κοινοβούλιο, η δυνατότητα έκδοσης του ετήσιου προγράμματος εργασίας σε πρώιμο στάδιο, δηλαδή κατά η διάρκεια του προηγούμενο έτους, προβλέπεται ρητά (άρθρο 166).

Για να προστατεύονται τα οικονομικά συμφέροντα των δικαιούχων και να αυξηθεί η ασφάλεια δικαίου, οι τροποποιήσεις του περιεχομένου των προσκλήσεων υποβολής προτάσεων πρέπει να εξακολουθήσουν να έχουν έκτακτο μόνο χαρακτήρα. Οι αιτούντες πρέπει να εξασφαλίζουν πρόσθετη προθεσμία, εάν οι τροποποιήσεις αυτές είναι ουσιώδεις. Υπόκεινται δε στους ίδιους όρους δημοσιοποίησης όπως και οι ίδιες οι προσκλήσεις.

Όσον αφορά την παροχή των επιχορηγήσεων , οι εξαιρέσεις από την απαίτηση δημοσίευσης πρόσκλησης εκδήλωσης ενδιαφέροντος θα πρέπει να επεκταθούν και στην ισχύουσα παρέκκλιση, βάσει των κανόνων συμμετοχής, για τον τομέα της έρευνας και της ανάπτυξης. Τούτο θα επιτρέπει την παροχή των επιχορηγήσεων απευθείας στους δικαιούχους που θα επιλέγονται από την Επιτροπή για προτάσεις υψηλής στάθμης, υπό τον όρο ότι δεν θα εμπίπτουν στο πλαίσιο των προγραμματισμένων προσκλήσεων υποβολής προτάσεων για το εκάστοτε οικονομικό έτος. Υπό το φως της κτηθείσας εμπειρίας, θα πρέπει να εισαχθούν και νέες παρεκκλίσεις, για να καλυφθούν οι ενέργειες με συγκεκριμένα χαρακτηριστικά τα οποία απαιτούν την εκτέλεσή τους από φορέα με ιδιαίτερη εμπειρογνωμοσύνη, ή θεσμική ή διοικητική εξουσία, χωρίς αυτός να αποτελεί αναγκαστικά μονοπώλιο (εκ των πραγμάτων ή εκ του νόμου).

Για να προστατεύονται τα οικονομικά συμφέροντα των Κοινοτήτων, οι εκπρόσωποι δικαιούχων που δεν διαθέτουν νομική προσωπικότητα θα πρέπει να αποδεικνύουν ότι διαθέτουν την ικανότητα να ενεργούν για λογαριασμό τους και ότι προσφέρουν οικονομικές εγγυήσεις ισοδύναμες με εκείνες των νομικών προσώπων (άρθρο 174α των ΚΕ).

Όπως ζήτησε και το Κοινοβούλιο, και για να ενημερώνεται τούτο, η Επιτροπή θα αποστέλλει ετησίως στην αρμόδια για τον προϋπολογισμό αρχή στοιχεία για τις διαδικασίες επιχορήγησης.

Για να αυξηθεί η αποδοτικότητα των προσκλήσεων υποβολής προτάσεων, η Επιτροπή θα παρέχει στους αιτούντες πληροφορίες και οδηγίες σχετικά με τους κανόνες που ισχύουν για την παροχή των επιχορηγήσεων.

Για να διευκρινισθεί ποιες δαπάνες είναι δυνατόν να θεωρηθούν επιλέξιμες για κοινοτική χρηματοδότηση, στο νέο άρθρο 172α περιλαμβάνεται ενδεικτική απαρίθμησή τους.

Όσον αφορά τις δημόσιες συμβάσεις, προστίθενται διατάξεις που καθορίζουν τους όρους υποβολής των αιτήσεων συμμετοχής, ιδίως όταν αυτή γίνεται με ηλεκτρονικά μέσα.

Για να διευκολύνεται η διεκπεραίωση των διαδικασιών ανάθεσης , και σύμφωνα με την αρχή της χρηστής δημοσιονομικής διαχείρισης και της αποδοτικότητας, οι ΚΕ θα πρέπει να αναφέρουν ρητά τη δυνατότητα περιορισμού των προσκλήσεων υποβολής προτάσεων σε συγκεκριμένη κατηγορία δικαιούχων. Η Επιτροπή θα μπορεί έτσι, και με τη δέουσα τήρηση των αρχών της ίσης μεταχείρισης και της μη εφαρμογής διακρίσεων, να επιφυλάσσει τις προσκλήσεις υποβολής προτάσεων σε συγκεκριμένες κατηγορίες ή τύπους οντοτήτων που βρίσκονται σε μεγαλύτερη συνάφεια με το εκάστοτε πρόγραμμα (άρθρο 175α των ΚΕ). Ένα παράδειγμα είναι τα προγράμματα αδελφοποίησης στις εξωτερικές σχέσεις, τα οποία απευθύνονται στις εθνικές διοικήσεις των κρατών μελών, οι οποίες θα πρέπει να «αδελφοποιούνται» με τις διοικήσεις τρίτων χωρών και να τους διαθέτουν την εμπειρογνωμοσύνη τους.

Όπως ζήτησε και το Κοινοβούλιο, και για να ενημερώνονται οι αιτούντες για τη δυνατότητα ευόδωσης των αιτήσεών τους το ταχύτερο δυνατόν, η διαδικασία υποβολής των προτάσεων και η διαδικασία αξιολόγησης είναι δυνατόν να υποδιαιρούνται σε διάφορα στάδια , καθιστώντας δυνατή την απόρριψη σε πρώιμο στάδιο των προτάσεων που δεν έχουν προοπτική επιτυχίας στη συνέχεια.

Σύμφωνα με τις διατάξεις του άρθρου 114 παρ. 3 του ΔΚ, οι επιχορηγήσεις πολύ μικρού ύψους ορίζονται με αναφορά στο ύψος των δημοσίων συμβάσεων με έναν και μοναδικό προσφέροντα, το οποίο καθορίζεται στο άρθρο 129 παρ. 3 των ΚΕ (δηλαδή στα 3.500 ευρώ).

Όπως ζήτησε και το Κοινοβούλιο, και για να βελτιώνεται η ποιότητα των προτάσεων καθώς και να βοηθούνται οι αιτούντες, είναι δυνατόν να τους ζητούνται πρόσθετες πληροφορίες κατά τη διαδικασία χορήγησης, ιδίως στην περίπτωση προδήλως ουσιωδών σφαλμάτων στις αιτήσεις.

Όσον αφορά τα κατ’ αποκοπή ποσά, το όριο άνω του οποίου το ύψος τους ανά μονάδα πρέπει να καθορίζεται στη βασική πράξη καθορίζεται στα 25.000 ευρώ (άρθρο 181 των ΚΕ). Από την άλλη πλευρά, το ύψος ανά μονάδα για τα κατ’ αποκοπή ποσά κάτω των 25.000 ευρώ, καθώς και τα ποσά χρηματοδότησης ενιαίου ποσοστού πρέπει να καθορίζονται από την Επιτροπή.

Οι συμβάσεις προς σύναψη από τον δικαιούχο που είναι αναγκαίες για την υλοποίηση επιχορήγησης θα πρέπει να απλοποιηθούν, έτσι ώστε η διαχείρισή τους να είναι ευκολότερη για τον δικαιούχο και για την Επιτροπή. Οσάκις οι συμβάσεις αυτές είναι μικρού ύψους, οι κανόνες προς εφαρμογή από τον δικαιούχο θα πρέπει να περιορίζονται στα απολύτως αναγκαία, δηλαδή στην αρχή της χρηστής δημοσιονομικής διαχείρισης και στην αποφυγή συγκρούσεων συμφερόντων. Για τις μεγαλύτερες συμβάσεις, ο διατάκτης θα πρέπει να είναι σε θέση να καθορίζει πρόσθετες, εξειδικευμένες απαιτήσεις βάσει εκείνων που εφαρμόζονται από τα θεσμικά όργανα για ισοδύναμες συμβάσεις.

Η οικονομική υποστήριξη προς τρίτους η οποία είναι δυνατόν να παρασχεθεί από δικαιούχο κοινοτικής επιχορήγησης οργανώνεται κατά τρόπο που να αποκλείει την άσκηση διακριτικής ευχέρειας, περιορίζεται δε σε συνολικό ύψος 100.000 ευρώ (άρθρο 184α ΚΕ).

Λογιστική

Το καθεστώς της έκθεσης για τη δημοσιονομική και χρηματοοικονομική διαχείριση (άρθρο 185 των ΚΕ), η οποία συνοδεύει τους λογαριασμούς σύμφωνα με το άρθρο 122 του ΔΚ, θα πρέπει να αποσαφηνισθεί, ιδίως ως προς το ότι είναι χωριστή από την κατάσταση για την εκτέλεση του προϋπολογισμού, στην οποία αναφέρεται το άρθρο 121 του ΔΚ.

Εξωτερικές ενέργειες

Όσον αφορά ορισμένες συνιστώσες των πολυετών προγραμμάτων ΙΡΑ και ΕΝΡΙ που χρησιμοποιούν υποδιαιρεμένες δεσμεύσεις, η Επιτροπή πρότεινε να εισαχθεί κατά την αναθεώρηση του άρθρου 166 παρ. 3 ο κανόνας της αποδέσμευσης «ν+4» . Είναι αναγκαίο να εξειδικευθεί περαιτέρω ο κανόνας αυτός στους ΚΕ, ιδίως όσον αφορά τη διαδικασία και τις συνέπειες της αυτόματης αποδέσμευσης.

Η δυνατότητα εφαρμογής απόρρητων διαδικασιών ανάθεσης συμβάσεων για λόγους ασφαλείας, η οποία είχε ήδη θεσπισθεί για την ανάθεση συμβάσεων εκ μέρους των θεσμικών οργάνων, στα άρθρο 119 και 127 των ΚΕ, επεκτείνεται τώρα και στις επιχειρησιακές συμβάσεις των εξωτερικών ενεργειών (άρθρα 240, 242, 244, 246 των ΚΕ). Ακόμη, το κατώτατο όριο για τη διαδικασία με διαπραγμάτευση βάσει μιας και μοναδικής προσφοράς (επιχειρησιακές δαπάνες) αυξάνεται από 5.000 ευρώ σε 10.000 ευρώ, έτσι ώστε να αυξηθεί η ευελιξία στη διαχείριση (άρθρα 241, 243, 245 των ΚΕ).

Υπηρεσίες

Υπό το φως των συγκεκριμένων προβλημάτων τα οποία αντιμετωπίζουν οι διοργανικές υπηρεσίες της ΕΕ, και ιδίως η Υπηρεσία Επισήμων Εκδόσεων (ΥΕΕΕΕ - OPOCE), η Επιτροπή πρότεινε να ενταχθεί στον ΔΚ η δυνατότητα των θεσμικών οργάνων να μεταβιβάζουν στους διευθυντές αυτών των υπηρεσιών εξουσίες διατάκτη (άρθρα 171 και 174α του ΔΚ). Για να χρησιμοποιείται αυτή η δυνατότητα, θα πρέπει να εξειδικευθούν οι αναγκαίες ρυθμίσεις (άρθρα 258 και 258α των ΚΕ), και ιδίως το ότι οι δημοσιονομικές δεσμεύσεις θα πρέπει να παραμένουν υπό την ευθύνη του εκάστοτε θεσμικού οργάνου, ενώ όλες οι συνακόλουθες πράξεις θα μπορούσαν να ανατίθενται στον διευθυντή της οικείας υπηρεσίας.

Εξωτερικοί εμπειρογνώμονες

Ως προς την επιλογή εξωτερικών ανεξάρτητων εμπειρογνωμόνων για την αξιολόγηση των προτάσεων και για άλλες μορφές τεχνικής συνδρομής, πρέπει να καθορισθούν οι απλοποιημένες διαδικασίες που προαναγγέλλονται στον ΔΚ. Σε αυτές θα πρέπει να περιλαμβάνεται και η δημοσίευση ανοικτής πρόσκλησης εκδήλωσης ενδιαφέροντος με σκοπό την κατάρτιση καταλόγου επιλέξιμων εμπειρογνωμόνων και την επιλογή μεταξύ αυτών με βάση τις τεχνικές ικανότητές τους, οπότε θα αποφεύγεται η εφαρμογή διακρίσεων.

Σχέδιο

ΚΑΝΟΝΙΣΜΟΣ (ΕΚ, Ευρατόμ) ΤΗΣ ΕΠΙΤΡΟΠΗΣ

ο οποίος τροποποιεί τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας,

τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[6], και ιδίως το άρθρο 183,

Μετά από διαβουλεύσεις με το Ευρωπαϊκό Κοινοβούλιο, το Συμβούλιο, το Δικαστήριο των Ευρωπαϊκών Κοινοτήτων, το Ελεγκτικό Συνέδριο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών, τον Διαμεσολαβητή και τον Ευρωπαίο Επόπτη Προστασίας Δεδομένων,

Εκτιμώντας τα εξής:

1. Σύμφωνα με τις δημοσιονομικές αρχές, και ιδίως την αρχή της ενότητας, οι κανόνες που θεσπίζονται στον Δημοσιονομικό Κανονισμό για την είσπραξη των τόκων επί των προχρηματοδοτήσεων χρειάζεται να εξειδικευθούν στους Κανόνες Εφαρμογής. Έτσι, θα πρέπει να διευκρινισθεί ποιο ποσό πρέπει να λογίζεται ως σημαντικό ποσό. Κάτω του ορίου αυτού, δεν θα οφείλονται στις Ευρωπαϊκές Κοινότητες τόκοι επί των προχρηματοδοτήσεων. Οι περιπτώσεις όπου οι τόκοι που γεννώνται επί των προχρηματοδοτήσεων θα πρέπει να εισπράττονται σε ετήσια βάση, για να προστατεύονται τα οικονομικά συμφέροντα των Κοινοτήτων, θα πρέπει επίσης να διευκρινισθούν.

2. Όσον αφορά την αρχή της ειδικότητας, θα πρέπει να δοθεί ακριβής ορισμός της μεθόδου υπολογισμού των χρονικών ορίων και των εκατοστιαίων ορίων που πρέπει να τηρούνται κατά τις μεταφορές πιστώσεων της Επιτροπής και των λοιπών θεσμικών οργάνων. Ακόμη, και δεδομένου ότι οι διατάξεις περί των διαδικασιών μεταφοράς πιστώσεων από τα θεσμικά όργανα πέραν της Επιτροπής έχουν ενσωματωθεί στον Δημοσιονομικό Κανονισμό, μπορούν να απαλειφθούν από τους Κανόνες Εφαρμογής.

3. Ως προς τις μεθόδους εκτέλεσης του προϋπολογισμού, και ιδίως την έμμεση κεντρική διαχείριση, πρέπει να διευκρινισθεί ότι τα πρόσωπα που επιφορτίζονται με τη διαχείριση συγκεκριμένων ενεργειών δυνάμει του τίτλου V της Συνθήκης ΕΕ θα πρέπει να δημιουργούν τις κατάλληλες δομές και διαδικασίες με σκοπό την ανάληψη της ευθύνης για τα κεφάλαια που θα έχουν να διαχειρισθούν. Παράλληλα, και επειδή από τον αναθεωρημένο Δημοσιονομικό Κανονισμό απεσύρθη η απαίτηση εκ των προτέρων έγκρισης στη βασική πράξη της προσφυγής σε εθνικούς οργανισμούς επιφορτισμένους με καθήκοντα δημόσιας διοίκησης, είναι αναγκαίο να απαλειφθούν από τους Κανόνες Εφαρμογής οι διατάξεις που αναφέρονται στις διαδικασίες επιτροπολογίας ως προς το θέμα αυτό.

4. Όσον αφορά την επιμερισμένη διαχείριση, θα πρέπει να εξειδικευθεί το περιεχόμενο της ετήσιας σύνοψης των διαθέσιμων λογιστικών ελέγχων και δηλώσεων στα οποία αναφέρεται το άρθρο 53β του Δημοσιονομικού Κανονισμού.

5. Όσον αφορά την από κοινού διαχείριση, είναι αναγκαίο να προστεθούν συγκεκριμένες διατάξεις με λεπτομέρειες για το περιεχόμενο των συμφωνιών που θα συνάπτει η Επιτροπή κατά τη συνεργασία της με διεθνείς οργανισμούς.

6. Ως προς την ευθύνη των δημοσιονομικών παραγόντων, θα πρέπει να διευκρινισθεί ότι η αρμόδια για τους διορισμούς αρχή είναι δυνατόν να ζητήσει για μια υπόθεση τη γνώμη της επιτροπής δημοσιονομικών παρατυπιών, βάσει των πληροφοριών που θα παρέχονται από μέλος του προσωπικού σύμφωνα με τη σχετική διάταξη του Δημοσιονομικού Κανονισμού. Ακόμη, ο διατάκτης κύριας μεταβίβασης θα πρέπει να έχει το δικαίωμα να αναφέρει ένα ζήτημα στην επιτροπή δημοσιονομικών παρατυπιών, εφόσον κρίνει ότι έχει σημειωθεί δημοσιονομική παρατυπία.

7. Όσον αφορά την είσπραξη απαιτήσεων, και σύμφωνα με τη σχετική αρχή που θεσπίζεται στον Δημοσιονομικό Κανονισμό, η οποία προβλέπει ότι οι απαιτήσεις της Κοινότητας έχουν, στα εθνικά νομικά συστήματα, την ίδια προνομιακή αντιμετώπιση με τις φορολογικές απαιτήσεις εκ μέρους των κρατών μελών, είναι αναγκαίο να προσδιορισθεί ο φόρος με τον οποίο θα εξομοιώνεται μια απαίτηση της Κοινότητας στις περιπτώσεις όπου το κράτος είσπραξης προβλέπει την κατάταξη κατά προνομιακή αντιμετώπιση των απαιτήσεων που απορρέουν από τον φόρο αυτόν.

8. Με δεδομένη τη γενική πενταετή περίοδο παραγραφής που θεσπίζεται στον Δημοσιονομικό Κανονισμό για τις οφειλές και τις απαιτήσεις της Κοινότητας, είναι αναγκαίο να εξειδικευθούν οι κανόνες ως προς τις ημερομηνίες έναρξης και τους λόγους διακοπής της περιόδου παραγραφής, τόσο για τα κοινοτικά θεσμικά όργανα όσο και για τους τρίτους που έχουν εκτελεστή απαίτηση έναντι των θεσμικών οργάνων.

9. Όσον αφορά τις δημόσιες συμβάσεις, σε τομείς όπου σημειώνεται ταχεία αύξηση των τιμών και τεχνολογικές εξελίξεις οι συμβάσεις-πλαίσια χωρίς νέο διαγωνισμό θα πρέπει να υπόκεινται σε ενδιάμεση αναθεώρηση, η δε αναθέτουσα αρχή να λαμβάνει τα ενδεδειγμένα μέτρα, συμπεριλαμβανόμενης της καταγγελίας μιας σύμβασης-πλαισίου.

10. Σύμφωνα με την αρχή της αναλογικότητας, για συμβάσεις ύψους που δεν υπερβαίνει τα 3.500 ευρώ, και τα 10.000 ευρώ για την εξωτερική βοήθεια, η αναθέτουσα αρχή θα πρέπει να είναι σε θέση, ανάλογα με την ανάλυση κινδύνων που αυτή πραγματοποιεί, να παραιτείται από την απαίτηση υποβολής δήλωσης εκ μέρους των υποψηφίων και προσφερόντων ως προς το ότι δεν εμπίπτουν σε κάποια από τις περιπτώσεις αποκλεισμού.

11. Για λόγους απλοποίησης, οι πληρωμές έναντι τιμολογίου χωρίς να προηγηθεί αποδοχή προσφοράς θα πρέπει να είναι δυνατές για ποσά μικρότερα ή ίσα των 500 ευρώ, για δε την εξωτερική βοήθεια η διαδικασία με διαπραγμάτευση ανταγωνιστικού χαρακτήρα για την ανάθεση συμβάσεων προμηθειών θα πρέπει να είναι δυνατή για τις συμβάσεις με ύψος μικρότερο των 60.000 ευρώ.

12. Οσάκις τούτο κρίνεται ενδεδειγμένο, τεχνικά εφικτό και οικονομικά συμφέρον, οι δημόσιες συμβάσεις με ύψος ίσο ή μεγαλύτερο των κατώτατων ορίων που καθορίζονται στο άρθρο 58 του Δημοσιονομικού Κανονισμού θα πρέπει να ανατίθενται ταυτόχρονα, με τη μορφή αυτοτελών μερών.

13. Στους απορριπτόμενους υποψήφιους ή προσφέροντες, η αναθέτουσα αρχή θα πρέπει να παρέχει πληροφορίες σχετικά με τα διαθέσιμα ένδικα μέσα.

14. Με δεδομένη τη δυνατότητα ενός θεσμικού οργάνου να διεξάγει διαδικασία ανάθεσης σύμβασης από κοινού με αναθέτουσα αρχή κράτους μέλους, θα πρέπει να διευκρινισθεί ποια διαδικασία ανάθεσης θα εφαρμόζεται.

15. Για να εξασφαλίζεται η ορθή διαχείριση της κοινής βάσης δεδομένων για τις περιπτώσεις αποκλεισμού, θα πρέπει να τεθούν οι βασικές πρακτικές ρυθμίσεις για τη χρήση της βάσης αυτής.

16. Σύμφωνα με την αρχή της αναλογικότητας, οι οικονομικοί παράγοντες που εμπίπτουν σε περιπτώσεις κατά νόμον αποκλεισμού σύμφωνα με τις διατάξεις του Δημοσιονομικού Κανονισμού δεν θα πρέπει να αποκλείονται δια παντός από τις διαδικασίες ανάθεσης συμβάσεων. Τα κριτήρια για τον προσδιορισμό της διάρκειας του αποκλεισμού θα πρέπει να εξειδικευθούν αναλόγως.

17. Μετά την τροποποίηση του Δημοσιονομικού Κανονισμού, οι διατάξεις των Κανόνων Εφαρμογής περί κυρώσεων χρειάζεται να αναπροσαρμοσθούν αναλόγως.

18. Για λόγους ασφάλειας δικαίου, οι κανόνες και οι εξαιρέσεις για τη διαδικασία αναμονής πριν από την υπογραφή σύμβασης θα πρέπει να εξειδικευθούν.

19. Με κατάλληλη διάταξη θα πρέπει να προβλέπεται σε ποιο βαθμό οι ιδιαίτερες μορφές χρηματοδότησης που θεσπίζονται στο άρθρο 108 παρ. 3 του Δημοσιονομικού Κανονισμού θα πρέπει να εξομοιώνονται με επιχορηγήσεις δυνάμει του τίτλου VI του μέρους Ι.

20. Για να εξασφαλίζεται συνεκτικότητα στη χρήση των νομοθετικών πράξεων για την παροχή των επιχορηγήσεων – απόφαση της Επιτροπής ή γραπτή σύμβαση – το ετήσιο πρόγραμμα εργασίας θα πρέπει να καθορίζει ποια νομοθετική πράξη θα πρέπει να χρησιμοποιείται για τον σκοπό αυτόν. Είναι δε αναγκαίο να αναπροσαρμοσθούν ορισμένα άρθρα, για να ληφθεί υπόψη η εισαγωγή των αποφάσεων στη διαδικασία παροχής επιχορήγησης.

21. Για να εξασφαλίζεται η εφαρμογή του κοινοτικού δικαίου σε όλες τις κατά νόμον σχέσεις όπου συμμετέχουν τα κοινοτικά θεσμικά όργανα, θα πρέπει να καταστεί υποχρεωτική για τους διατάκτες η ένταξη σε όλες τις αντίστοιχες συμβάσεις, συνήθεις και επιχορήγησης, ειδική ρήτρα ως προς το εφαρμόσιμο του κοινοτικού δικαίου, το οποίο θα συμπληρώνεται, εφόσον συντρέχει περίπτωση, από το εθνικό δίκαιο που θα συμφωνείται από τα μέρη.

22. Όσον αφορά την παροχή επιχορηγήσεων, οι εξαιρέσεις από την απαίτηση δημοσίευσης πρόσκλησης υποβολής προτάσεων θα πρέπει να επεκταθούν για να καλύψουν και την υφιστάμενη δυνατότητα, στο πλαίσιο των ισχυόντων κανόνων στον τομέα της έρευνας και της ανάπτυξης, να καταβάλλονται επιχορηγήσεις απευθείας στους δικαιούχους τους οποίους επιλέγει η Επιτροπή για να υποβάλουν προτάσεις υψηλής στάθμης, οι οποίες δεν εμπίπτουν στις προγραμματισμένες προσκλήσεις υποβολής προτάσεων του οικείου οικονομικού έτους. Επιπλέον δε, και υπό το φως της κτηθείσας εμπειρίας, θα πρέπει να εισαχθεί και μια πρόσθετη παρέκκλιση, για να καλύψει τις ενέργειες με συγκεκριμένα χαρακτηριστικά οι οποίες απαιτούν εκτελεστικούς φορείς με ιδιαίτερη εμπειρογνωμοσύνη ή διοικητικές εξουσίες, χωρίς τούτο να τους χαρακτηρίζει αναγκαστικά ως μονοπώλια.

23. Για να προστατεύονται τα οικονομικά συμφέροντα της Κοινότητας, πρέπει να προβλεφθεί ότι οι εκπρόσωποι των δικαιούχων που δεν διαθέτουν νομική προσωπικότητα θα πρέπει να αποδεικνύουν ότι έχουν την ικανότητα να ενεργούν εκ μέρους των και ότι παρέχουν οικονομικές εγγυήσεις ισοδύναμες με εκείνες που παρέχονται από τα νομικά πρόσωπα.

24. Για να διευκολύνεται η διεκπεραίωση των διαδικασιών ανάθεσης, και σύμφωνα με την αρχή της χρηστής δημοσιονομικής διαχείρισης, θα πρέπει να προβλεφθεί και η δυνατότητα περιορισμού των προσκλήσεων υποβολής προτάσεων σε συγκεκριμένη κατηγορία δικαιούχων. Η Επιτροπή θα μπορεί έτσι, και με τη δέουσα τήρηση των αρχών της ίσης μεταχείρισης και της μη εφαρμογής διακρίσεων, να απορρίπτει τις αιτήσεις οντοτήτων που δεν έχουν συνάφεια με το εκάστοτε πρόγραμμα.

25. Για την παροχή βοήθειας στους αιτούντες και για την αύξηση της αποδοτικότητας των προσκλήσεων υποβολής προτάσεων, ορισμένες διαδικαστικές διατυπώσεις θα πρέπει να βελτιωθούν. Η Επιτροπή θα πρέπει να παρέχει στους αιτούντες πληροφορίες και οδηγίες σχετικά με τους κανόνες που ισχύουν για την παροχή των επιχορηγήσεων, καθώς και να τους ενημερώνει το ταχύτερο δυνατόν για τις πιθανότητες ευόδωσης της αίτησής τους. Είναι δυνατόν, η διαδικασία υποβολής και η διαδικασία αξιολόγησης των προτάσεων να υποδιαιρούνται σε στάδια, έτσι ώστε να είναι δυνατή η απόρριψη σε πρώιμο στάδιο των προτάσεων που δεν μπορούν να έχουν προοπτική επιτυχίας στα επόμενα στάδια. Για να είναι σαφές ποιες δαπάνες είναι δυνατόν να κριθούν επιλέξιμες για κοινοτική χρηματοδότηση, θα πρέπει να δίδεται ενδεικτικός κατάλογός τους. Ακόμη, είναι ενδεδειγμένο να καθορίζονται οι όροι υποβολής των αιτήσεων, ιδίως εκείνων που υποβάλλονται με ηλεκτρονικά μέσα. Επιπλέον δε, θα πρέπει να είναι δυνατόν να ζητούνται πρόσθετες πληροφορίες από τους αιτούντες κατά τη διάρκεια της διαδικασίας κατακύρωσης, ιδίως σε περίπτωση προδήλως ουσιωδών σφαλμάτων στην αίτηση.

26. Θα πρέπει να προβλεφθεί η δυνατότητα έγκρισης του ετήσιου προγράμματος εργασίας σε πρώιμο στάδιο, δηλαδή κατά τη διάρκεια του προηγούμενου έτους, έτσι ώστε να είναι δυνατή η δρομολόγηση των προσκλήσεων υποβολής προτάσεων το ταχύτερο δυνατόν πριν από την έναρξη τους έτους στο οποίο αναφέρονται.

27. Για λόγους διαφάνειας, η Επιτροπή θα πρέπει να ενημερώνει σε ετήσια βάση την αρμόδια για τον προϋπολογισμό αρχή σχετικά με τη διαχείριση των διαδικασιών παροχής των επιχορηγήσεων.

28. Για να προστατεύονται τα συμφέροντα των δικαιούχων και για να αυξηθεί η ασφάλεια δικαίου, τροποποίηση του περιεχομένου των προσκλήσεων υποβολής προτάσεων θα πρέπει να γίνεται μόνο σε εξαιρετικές περιπτώσεις, στους δε αιτούντες θα πρέπει να δίδεται πρόσθετη προθεσμία εάν οι τροποποιήσεις είναι ουσιώδεις. Οι τυχόν τροποποιήσεις θα πρέπει να υπόκεινται στους ίδιους όρους δημοσίευσης με την ίδια την πρόσκληση.

29. Όσον αφορά τα κατ’ αποκοπή ποσά, είναι αναγκαίο να καθορισθεί ότι το ύψος ανά μονάδα για τα κατ’ αποκοπή ποσά κάτω των 25.000 ευρώ, τα δε ποσά χρηματοδότησης ενιαίου ποσοστού θα καθορίζονται από την Επιτροπή με αντικειμενικά μέσα, όπως στατιστικά δεδομένα, εφόσον υπάρχουν. Τα ποσά αυτά θα πρέπει να επαναξιολογούνται τακτικά και να ενημερώνονται από την Επιτροπή με βάση τα ίδια δεδομένα. Από την άλλη πλευρά, τα κατ’ αποκοπή ποσά που υπερβαίνουν το κατώτατο όριο των 25.000 ευρώ πρέπει να καθορίζονται στη βασική πράξη. Ακόμη, ο αρμόδιος διατάκτης θα πρέπει να διενεργεί εκ των υστέρων ελέγχους για να επαληθεύει ότι οι όροι χορήγησης των ποσών έχουν τηρηθεί, π.χ. ότι η γενεσιουργός αιτία του δικαιώματος σε κατ’ αποκοπή ποσό ή σε ενιαίου ποσοστού χρηματοδότηση έχει πράγματι υπάρξει. Οι έλεγχοι αυτοί θα είναι ανεξάρτητοι από τους ελέγχους που πραγματοποιούνται για τις επιχορηγήσεις που προορίζονται για την επιστροφή επιλέξιμων εξόδων που έχουν πράγματι καταβληθεί. Ο κανόνας της μη παροχής κέρδους και ο κανόνας της συγχρηματοδότησης θα πρέπει να εξειδικευθούν.

30. Για τις συμβάσεις που είναι αναγκαίες για την υλοποίηση κοινοτικής επιχορήγησης, θα πρέπει να προβλεφθεί ότι, οσάκις οι συμβάσεις αυτές είναι μικρού ύψους, οι κανόνες προς εφαρμογή από τον δικαιούχο της επιχορήγησης θα πρέπει να περιορίζονται στα απολύτως αναγκαία, δηλαδή στην αρχή της χρηστής δημοσιονομικής διαχείρισης και στην αποφυγή συγκρούσεων συμφερόντων. Για τις μεγαλύτερες συμβάσεις, ο διατάκτης είναι δυνατόν να καθορίζει πρόσθετες, εξειδικευμένες απαιτήσεις, βάσει εκείνων που εφαρμόζονται από τα θεσμικά όργανα για ισοδύναμες συμβάσεις.

31. Η χρηματοδοτική συνδρομή προς τρίτους που είναι δυνατόν να παρέχεται από δικαιούχο κοινοτικής επιχορήγησης θα πρέπει να οργανώνεται κατά τρόπο που να μην αφήνει πεδίο για άσκηση διακριτικής ευχέρειας, να περιορίζεται δε στα 100.000 ευρώ το πολύ, όπως απαιτεί το άρθρο 120 του Δημοσιονομικού Κανονισμού.

32. Όσον αφορά την τήρηση και την παρουσίαση των λογαριασμών, θα πρέπει να διευκρινισθεί ότι η έκθεση επί της δημοσιονομικής και της χρηματοοικονομικής διαχείρισης που συνοδεύει τους λογαριασμούς σύμφωνα με το άρθρο 122 του Δημοσιονομικού Κανονισμού είναι χωριστή από την κατάσταση για την εκτέλεση του προϋπολογισμού στην οποία αναφέρεται το άρθρο 121 του Δημοσιονομικού Κανονισμού. Ταυτόχρονα δε, και μετά τις τροποποιήσεις του πεδίου της ενοποίησης που θεσπίζεται στον Δημοσιονομικό Κανονισμό, όλες οι αναφορές που προηγουμένως γίνονταν στους οργανισμούς του άρθρου 185 του Δημοσιονομικού Κανονισμού θα πρέπει να αντικατασταθούν με αναφορά στους οργανισμούς στους οποίους αναφέρεται το άρθρο 121 του Δημοσιονομικού Κανονισμού.

33. Όσον αφορά ορισμένες συνιστώσες του κανονισμού αριθ. … / …[7] του Συμβουλίου, για τη σύσταση του Μέσου Προενταξιακής Βοήθειας (Instument of Pre-accession Assistance – IPA), καθώς και του κανονισμού αριθ …. / …[8] του Ευρωπαϊκού Κοινοβουλίου και του Συμβουλίου, ο οποίος θεσπίζει τις γενικές διατάξεις για τη σύσταση του Ευρωπαϊκού Μέσου Γειτονίας και Εταιρικής Σχέσης (European Neighbourhood and Partnership Instrument – ENPI), που χρησιμοποιούν υποδιαιρεμένες δεσμεύσεις, ο αναθεωρημένος Δημοσιονομικός Κανονισμός εισάγει τον κανόνας αποδέσμευσης «ν+ 4». Ως εκ τούτου, είναι αναγκαίο να εξειδικευθεί περαιτέρω ο κανόνας αυτός, ιδίως όσον αφορά τη διαδικασία και τις συνέπειες της αυτόματης αποδέσμευσης.

34. Όσον αφορά τις εξωτερικές ενέργειες, χρειάζονται περαιτέρω μέτρα απλοποίησης. Πιο συγκεκριμένα, το κατώτατο όριο για τις διαδικασίες με διαπραγμάτευση βάσει μιας και μοναδικής προσφοράς πρέπει να αυξηθεί. Ακόμη, η δυνατότητα εφαρμογής απόρρητων διαδικασιών ανάθεσης συμβάσεων για λόγους ασφαλείας, η οποία είχε ήδη θεσπισθεί για την ανάθεση σύμβασης εκ μέρους των θεσμικών οργάνων, πρέπει να επεκταθεί και στις επιχειρησιακές συμβάσεις των εξωτερικών ενεργειών.

35. Όσον αφορά τις διοργανικές υπηρεσίες, οι συγκεκριμένοι κανόνες που διέπουν την Υπηρεσία Επισήμων Εκδόσεων (ΥΕΕΕΕ - OPOCE) πρέπει να τροποποιηθούν βάσει της νέας δυνατότητας που εισάγεται στον Δημοσιονομικό Κανονισμό, δηλαδή να μεταβιβάζονται αρμοδιότητες, σε διοργανικό επίπεδο, στους διευθυντές αυτών των υπηρεσιών εξουσίες διατάκτη. Ως προς αυτό, οι δημοσιονομικές δεσμεύσεις θα πρέπει να παραμένουν υπό την ευθύνη του εκάστοτε θεσμικού οργάνου, το οποίο αποφασίζει τη δημοσίευση των εγγράφων του, ενώ όλες οι συνακόλουθες πράξεις θα μπορούσαν να ανατίθενται στον διευθυντή της ΥΕΕΕΕ.

36. Ως προς τους εξωτερικούς ανεξάρτητους εμπειρογνώμονες που χρειάζονται για την αξιολόγηση των προτάσεων και για άλλες μορφές τεχνικής συνδρομής, θα πρέπει να είναι δυνατή η επιλογή τους από κατάλογο καταρτιζόμενο βάσει των τεχνικών ικανοτήτων τους και μετά τη δημοσίευση πρόσκλησης εκδήλωσης ενδιαφέροντος.

37. O κανονισμός (ΕΚ, Ευρατόμ) αριθ. 2342/2002 θα πρέπει να τροποποιηθεί με γνώμονα τα προαναφερόμενα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ, Ευρατόμ) αριθ. 2342/2002 τροποποιείται ως εξής:

38. Το άρθρο 2 αντικαθίσταται ως εξής:

«Άρθρο 2 Νομοθετικές πράξεις που αφορούν την εκτέλεση του προϋπολογισμού. (Άρθρο 2 του Δημοσιονομικού Κανονισμού)

Η Επιτροπή ενημερώνει ετησίως, στο προσχέδιο προϋπολογισμού, τις πληροφορίες για τις πράξεις στις οποίες αναφέρεται το άρθρο 2 του Δημοσιονομικού Κανονισμού.»

39. Το άρθρο 3 αντικαθίσταται ως εξής:

«Άρθρο 3 Πεδίο εφαρμογής της προχρηματοδότησης (Άρθρο 5α του Δημοσιονομικού Κανονισμού)

1. Στην περίπτωση της άμεσης κεντρικής διαχείρισης με τη συμμετοχή πολλών εταίρων, της έμμεσης κεντρικής διαχείρισης και της αποκεντρωμένης διαχείρισης κατά την έννοια του άρθρου 53 του Δημοσιονομικού Κανονισμού, οι κανόνες που τίθενται στο άρθρο 5α του Δημοσιονομικού Κανονισμού ισχύουν μόνο για την οντότητα που λαμβάνει την προχρηματοδότηση απευθείας από την Επιτροπή.

2. Η προχρηματοδότηση θεωρείται ότι αντιπροσωπεύει σημαντικό ποσό κατά την έννοια του άρθρου 5α παρ. 2 στοιχείο α) του Δημοσιονομικού Κανονισμού εάν υπερβαίνει τα 50.000 ευρώ.

Ωστόσο, για τις εξωτερικές ενέργειες η προχρηματοδότηση θεωρείται ότι αντιπροσωπεύει σημαντικό ποσό εάν υπερβαίνει τα 250.000 ευρώ. Για τη διαχείριση κρίσεων και για τις επιχειρήσεις ανθρωπιστικής βοήθειας, η προχρηματοδότηση θεωρείται ότι αντιπροσωπεύει σημαντικό ποσό εάν υπερβαίνει, ανά συμφωνία, τα 750.000 ευρώ στο τέλος κάθε οικονομικού έτους και αφορά σχέδια με διάρκεια μεγαλύτερη των 12 μηνών.»

40. Το άρθρο 4 αντικαθίσταται ως εξής:

«Άρθρο 4 Είσπραξη των τόκων από προχρηματοδότηση (Άρθρο 5α του Δημοσιονομικού Κανονισμού)

1. Ο αρμόδιος διατάκτης εισπράττει για κάθε περίοδο αναφοράς μετά τη θέση σε εφαρμογή της συμφωνίας προχρηματοδότησης τους τόκους που γεννώνται από τις πληρωμές προχρηματοδότησης άνω των 750.000 ευρώ ανά συμφωνία στο τέλος κάθε οικονομικού έτους.

2. Ο αρμόδιος διατάκτης είναι δυνατόν να εισπράττει τουλάχιστον μία φορά ανά έτος τους τόκους που γεννώνται από πληρωμές προχρηματοδότησης χαμηλότερες εκείνων στις οποίες αναφέρεται η παράγραφος 1, λαμβάνοντας υπόψη τους κινδύνους που συναρτώνται με το διαχειριστικό του περιβάλλον και τη φύση των χρηματοδοτούμενων ενεργειών.

3. Ο αρμόδιος διατάκτης εισπράττει το ποσό των τόκων από πληρωμές προχρηματοδότησης που υπερβαίνει το υπόλοιπο των οφειλόμενων κατά το άρθρο 5α παρ. 1 του Δημοσιονομικού Κανονισμού ποσών.»

41. Προστίθεται το ακόλουθο άρθρο 4α :

«Άρθρο 4α Λογιστική των τόκων από προχρηματοδότηση (Άρθρο 5α του Δημοσιονομικού Κανονισμού)

1. Οι διατάκτες μεριμνούν ώστε, στις συμβάσεις επιχορήγησης που συνάπτονται με δικαιούχους και μεσάζοντες, η προχρηματοδότηση να καταβάλλεται σε τραπεζικούς λογαριασμούς ή υπο-λογαριασμούς που να επιτρέπουν τον εντοπισμό των κεφαλαίων και των συναφών τόκων. Διαφορετικά, οι λογιστικές μέθοδοι του δικαιούχου ή του μεσάζοντα πρέπει να επιτρέπουν τον εντοπισμό των κεφαλαίων που καταβάλλονται από την Κοινότητα και των τόκων ή άλλων οφελών που γεννώνται από τα κεφάλαια αυτά.

2. Στις περιπτώσεις στις οποίες αναφέρεται το δεύτερο εδάφιο της παραγράφου 1 του άρθρου 5α Δημοσιονομικού Κανονισμού, ο αρμόδιος διατάκτης καταρτίζει πριν από τη λήξη κάθε οικονομικού έτους εκτιμήσεις για το ύψος των τόκων ή ισοδύναμων οφελών που τυχόν γεννώνται από τα κοινοτικά κεφάλαια και εγγράφει πρόβλεψη για το αντίστοιχο ποσό. Η πρόβλεψη αυτή εγγράφεται στους λογαριασμούς και εκκαθαρίζεται με πραγματική είσπραξη, αφού τεθεί σε εφαρμογή η σύμβαση.

Όταν πρόκειται για προχρηματοδοτήσεις καταβαλλόμενες από την ίδια γραμμή του προϋπολογισμού, κατ' εφαρμογή της ίδιας βασικής πράξης και σε δικαιούχους που έλαβαν μέρος στην ίδια διαδικασία κατακύρωσης, ο διατάκτης είναι δυνατόν να καταρτίσει μία και μοναδική εκτίμηση για τα ποσά προς είσπραξη από πολλούς οφειλέτες.

3. Οι διατάξεις των άρθρων 3 έως 4α δεν θίγουν την εγγραφή των προχρηματοδοτήσεων στο ενεργητικό των δημοσιονομικών καταστάσεων, όπως καθορίζεται στους λογιστικούς κανόνες του άρθρου 133 του Δημοσιονομικού Κανονισμού.»

42. Στο στοιχείο γ) του άρθρου 5, οι λέξεις "άρθρα 157 και 181 παρ. 5 του Δημοσιονομικού Κανονισμού" αντικαθίστανται με τις λέξεις "άρθρα 157 και 160α του Δημοσιονομικού Κανονισμού".

43. Στο άρθρο 7 προστίθεται η ακόλουθη παράγραφος 1α:

"1α Για να μην έχουν οι συναλλαγματικές μετατροπές σημαντική επίδραση στο ύψος της κοινοτικής συγχρηματοδότησης, οι συγκεκριμένες ρυθμίσεις που αναφέρονται στην παράγραφο 1 σχετικά με τις μετατροπές αυτές προβλέπουν, εφόσον συντρέχει περίπτωση, συναλλαγματική ισοτιμία του ευρώ με τα λοιπά νομίσματα που υπολογίζεται με βάση τη μέση ημερήσια ισοτιμία μιας δεδομένης περιόδου".

44. Το άρθρο 10 τροποποιείται ως εξής:

α) Στην παράγραφο 1 πρώτο εδάφιο, το στοιχείο β) αντικαθίσταται ως εξής:

«β) στην κατάσταση δαπανών, οι δημοσιονομικές παρατηρήσεις, συμπεριλαμβανόμενων των γενικών παρατηρήσεων, αναφέρουν τις γραμμές στις οποίες είναι δυνατόν να εγγραφούν οι διατιθέμενες πιστώσεις που προέρχονται από τα έσοδα με συγκεκριμένο προορισμό.»

β) Στην παράγραφο 1, το δεύτερο εδάφιο αντικαθίσταται με το ακόλουθο:

"Στην περίπτωση στην οποία αναφέρεται το στοιχείο α) του πρώτου εδαφίου, πραγματοποιείται ενδεικτική εγγραφή (p.m.), η δε εκτίμηση για τα έσοδα περιλαμβάνεται στις παρατηρήσεις προς ενημέρωση."

γ) Στην πρώτη περίοδο της παραγράφου 2, οι λέξεις "άρθρο 161 παρ. 2 του Δημοσιονομικού Κανονισμού" αντικαθίστανται με τις λέξεις "άρθρα 160 παρ. 1α και 161 παρ. 2 του Δημοσιονομικού Κανονισμού."

45. Το άρθρο 11 τροποποιείται ως εξής:

α) Στην παράγραφο 1, οι λέξεις “άρθρο 5 του κανονισμού (ΕΚ, Ευρατόμ) αριθ. 1150/2000” αντικαθίστανται με τις λέξεις “άρθρο χχ του κανονισμού (ΕΚ, Ευρατόμ) αριθ. […./….]”.

β) Στην παράγραφο 4, οι λέξεις “τον κανονισμό (ΕΚ, Ευρατόμ) αριθ. 1150/2000” αντικαθίστανται με τις λέξεις “τον κανονισμό (ΕΚ, Ευρατόμ) αριθ. […./….]”.

46. Προστίθεται το ακόλουθο άρθρο 13α:

"Άρθρο 13α Επιβαρύνσεις προκύπτουσες από την αποδοχή ελευθεριοτήτων υπέρ των Κοινοτήτων (Άρθρο 19 του Δημοσιονομικού Κανονισμού)

Οι επιβαρύνσεις στις οποίες αναφέρεται το άρθρο 19 παρ. 2 του Δημοσιονομικού Κανονισμού συμπεριλαμβάνουν τις δαπάνες των συνακόλουθων ενεργειών που προκύπτουν από την αποδοχή ελευθεριοτήτων υπέρ των Κοινοτήτων, όπως αυτές εκτιμώνται από την Επιτροπή.”

47. Το άρθρο 14 αντικαθίσταται ως εξής:

«Άρθρο 14 Εντολή πληρωμής του καθαρού ποσού (Άρθρο 20 παρ. 1 του Δημοσιονομικού Κανονισμού)

Κατ' εφαρμογή του άρθρου 20 παρ. 1 του Δημοσιονομικού Κανονισμού, από το ποσό των αιτήσεων πληρωμής, των τιμολογίων ή των εκκαθαριστικών καταστάσεων είναι δυνατόν να εκπέσουν, οπότε και εκδίδονται εντάλματα πληρωμής για το καθαρό ποσό:

α) οι ποινές που επιβάλλονται στα μέρη των δημοσίων συμβάσεων και των συμβάσεων επιχορήγησης·

β) οι προεξοφλήσεις, οι επιστροφές και οι εκπτώσεις σε επιμέρους τιμολόγια και αιτήσεις πληρωμής·

γ) οι τόκοι που γεννώνται από τις πληρωμές προχρηματοδότησης, κατά το άρθρο 5α παρ. 1 πρώτο εδάφιο του Δημοσιονομικού Κανονισμού.»

48. Το άρθρο 16 απαλείφεται.

49. Το άρθρο 17 αντικαθίσταται ως εξής:

«Άρθρο 17 Κανόνες για τον υπολογισμό των προθεσμιών και των ποσοστών για τις μεταφορές πιστώσεων (Άρθρα 22 και 23 του Δημοσιονομικού Κανονισμού)"

1. Οι προθεσμίες που καθορίζονται στο άρθρο 24 του Δημοσιονομικού Κανονισμού προς εφαρμογή για τις αποφάσεις μεταφοράς πιστώσεις στις οποίες αναφέρεται το άρθρο 22 παρ.1 και το άρθρο 23 παρ. 1 στοιχεία β) και γ) του Δημοσιονομικού Κανονισμού υπολογίζονται από την ημερομηνία κατά την οποία η αρμόδια για τον προϋπολογισμό αρχή ενημερώνει το οικείο θεσμικό όργανο για την επικείμενη μεταφορά.

2. Τα ποσοστά στα οποία αναφέρονται τα άρθρα 22 και 23 του Δημοσιονομικού Κανονισμού υπολογίζονται κατά την υποβολή της αίτησης μεταφοράς και με αναφορά στις πιστώσεις που εγγράφονται στον προϋπολογισμό, συμπεριλαμβανόμενων των διορθωτικών προϋπολογισμών.

3. Για τα όρια ως ποσοστά στα οποία αναφέρονται τα άρθρα 22 και 23 του Δημοσιονομικού Κανονισμού, πρέπει να λαμβάνεται υπόψη το άθροισμα των μεταφορών πιστώσεων που θα διενεργηθούν στη γραμμή από την οποία πραγματοποιούνται οι μεταφορές. Το ποσό που αντιστοιχεί στις μεταφορές πιστώσεων που μπορούν να πραγματοποιηθούν αυτοβούλως από το οικείο θεσμικό όργανο χωρίς απόφαση της αρμόδιας για τον προϋπολογισμό αρχής δεν λαμβάνεται υπόψη.”

50. Στην πρώτη περίοδο του άρθρου 20, οι λέξεις “στο άρθρο 26 παρ. 2 πρώτο εδάφιο του Δημοσιονομικού Κανονισμού” αντικαθίστανται με τις λέξεις “στο άρθρο 26 του Δημοσιονομικού Κανονισμού”.

51. Στο άρθρο 22, το πρώτο εδάφιο της παραγράφου 1 απαλείφεται.

52. Το άρθρο 23 αντικαθίσταται ως εξής:

«Άρθρο 23 Προσωρινή δημοσίευση του προϋπολογισμού (Άρθρο 29 του Δημοσιονομικού Κανονισμού)

Το συντομότερο δυνατόν, και το αργότερο εντός τεσσάρων εβδομάδων από την οριστική έγκριση του προϋπολογισμού, δημοσιεύονται στον δικτυακό τόπο των θεσμικών οργάνων, κατόπιν πρωτοβουλίας της Επιτροπής, τα οριστικά λεπτομερή αριθμητικά στοιχεία του προϋπολογισμού, εν αναμονή της επίσημης δημοσίευσης στην Επίσημη Εφημερίδα των Ευρωπαϊκών Κοινοτήτων.

53. Μετά το άρθρο 23, προστίθεται το ακόλουθο κεφάλαιο 8:

" ΚΕΦΑΛΑΙΟ 8 (Κεφάλαιο 9 του Δημοσιονομικού Κανονισμού) Η αρχή του αποτελεσματικού και αποδοτικού ελέγχου

Άρθρο 23α Ορισμός του αποτελεσματικού και αποδοτικού εσωτερικού ελέγχου (Άρθρο 30α παρ. 1 του Δημοσιονομικού Κανονισμού)

1. Ο αποτελεσματικός εσωτερικός έλεγχος βασίζεται στις βέλτιστες διεθνείς πρακτικές και περιλαμβάνει ιδίως:

α) διαχωρισμό των καθηκόντων,

β) κατάλληλη διαχείριση κινδύνων και στρατηγική ελέγχου, συμπεριλαμβανόμενων των ελέγχων σε επίπεδο δικαιούχου,

γ) αποφυγή της σύγκρουσης συμφερόντων,

δ) κατάλληλες διαδρομές ελέγχου και αξιοπιστία των δεδομένων στις βάσεις δεδομένων,

ε) διαδικασίες παρακολούθησης των επιδόσεων και των λαμβανόμενων μέτρων μετά τον εντοπισμό των αδυναμιών και των εξαιρέσεων των εσωτερικών ελέγχων,

στ) περιοδικές αξιολογήσεις της ορθής λειτουργίας των συστημάτων ελέγχου.

2. Ο αποδοτικός εσωτερικός έλεγχος βασίζεται στα ακόλουθα στοιχεία:

α) ανάλογα με την εφαρμοζόμενη διαχειριστική μέθοδο, εφαρμογή κατάλληλης διαχείρισης κινδύνων και στρατηγικής ελέγχου που συμφωνούνται μεταξύ όλων των ενδεδειγμένων παραγόντων της αλυσίδας ελέγχου, με εξισορρόπηση του κόστους για την Κοινότητα και των οφελών από τους ελέγχους, καθώς και καθορισμό του ελεγκτικού επιπέδου με σκοπό την επίτευξη ανεκτού επιπέδου κινδύνου·

β) δυνατότητα πρόσβασης όλων των ενδεδειγμένων παραγόντων της αλυσίδας ελέγχου στα αποτελέσματα των ελέγχων·

γ) έγκαιρη εφαρμογή διορθωτικών μέτρων, συμπεριλαμβανόμενης, εφόσον συντρέχει περίπτωση, της επιβολής αποτρεπτικών ποινών·

δ) παροχή διαχειριστικής ασφάλειας, στο κατάλληλο διαχειριστικό επίπεδο, σύμφωνα με την οποία έχουν δημιουργηθεί συστήματα που παρέχουν εύλογη ασφάλεια σχετικά με τη νομιμότητα και κανονικότητα των υποκείμενων πράξεων.»

"Άρθρο 2 3β Εφαρμογή των εσωτερικών ελέγχων (Άρθρα 30α παρ. 3 και 33 παρ. 2 στοιχείο δ) του Δημοσιονομικού Κανονισμού)

1. Η Επιτροπή περιγράφει στο δημοσιονομικό δελτίο του άρθρου 28 του Δημοσιονομικού Κανονισμού τον κίνδυνο που ενυπάρχει στην εφαρμογή της βασικής πράξης και τους κυριότερους ελεγκτικούς μηχανισμούς που απαιτούνται για την αντιμετώπιση αυτού του κινδύνου και για την επίτευξη επαρκούς επιπέδου ελέγχου, με γνώμονα ιδίως το κόστος για τον κοινοτικό προϋπολογισμό και τα οφέλη από τους ελέγχους για τους διάφορους τομείς πολιτικής και για το ύψος των αντίστοιχων δαπανών.

2. Σύμφωνα με τη βασική πράξη, η Επιτροπή συμπληρώνει, εφόσον τούτο κρίνεται αναγκαίο, τους κανόνες διαχείρισης των εγγενών κινδύνων με:

α) ένδειξη του επιπέδου και της εντατικότητας των ελέγχων που θεωρούνται επαρκή εφόσον δεν διαπιστώνονται σημαντικές παρατυπίες και παρανομίες·

β) καθορισμό των ελάχιστων κριτηρίων για την επιλογή των δειγμάτων προς έλεγχο, καθώς και τήρηση πρακτικών για τους λόγους της επιλογής των εκάστοτε δειγμάτων·

γ) καθορισμό των απαιτήσεων ως προς τη σύνταξη των εκθέσεων για τους διενεργηθέντες ελέγχους.

3. Η Επιτροπή προβαίνει σε απολογισμό για την εφαρμογή των κυριότερων ελεγκτικών μηχανισμών στο πλαίσιο της δήλωσης δραστηριοτήτων κατά το άρθρο 33 του Δημοσιονομικού Κανονισμού, με την οποία ενημερώνεται η αρμόδια για τον προϋπολογισμό αρχή σχετικά με την επάρκεια των ελέγχων και με τους πόρους που απαιτούνται σχετικά για τον κοινοτικό προϋπολογισμό.”

54. Το άρθρο 25 τροποποιείται ως εξής:

α) Στο στοιχείο α), η περίπτωση ii) αντικαθίσταται ως εξής:

«ii) για κάθε κατηγορία προσωπικού, οργανόγραμμα των θέσεων απασχόλησης του προϋπολογισμού και του υφιστάμενου προσωπικού κατά την ημερομηνία παρουσίασης του προσχεδίου προϋπολογισμού, με αναφορά της κατανομής του προσωπικού αυτού ανά βαθμό και ανά διοικητική μονάδα·»

55. Το άρθρο 31 απαλείφεται.

56. Το άρθρο 32 τροποποιείται ως εξής:

α) Στον τίτλο, οι λέξεις, “Άρθρο 49 παρ. 2 σημεία α) και β)” αντικαθίστανται με τις λέξεις “Άρθρο 49 παρ. 6 στοιχεία α) και β)”.

β) Στην παράγραφο 1, οι λέξεις, “άρθρο 49 παρ. 2 σημείο α) ” αντικαθίστανται με τις λέξεις “άρθρο 49 παρ. 6 στοιχείο α)".

γ) Στην παράγραφο 2, οι λέξεις, “άρθρο 49 παρ. 2 σημείο β) ” αντικαθίστανται με τις λέξεις “άρθρο 49 παρ. 6 στοιχείο β)".

57. Στον τίτλο του άρθρου 33, οι λέξεις, “Άρθρο 49 παρ. 2 σημείο γ)” αντικαθίστανται με τις λέξεις “Άρθρο 49 παρ. 6 στοιχείο δ)”.

58. Στο άρθρο 34 προστίθεται η ακόλουθη παράγραφος 3:

“3. Σύγκρουση συμφερόντων τεκμαίρεται εάν ο αιτών, υποψήφιος ή προσφέρων είναι μέλος του προσωπικού, εκτός αν η συμμετοχή του στη διαδικασία έχει εκ των προτέρων εγκριθεί από τον προϊστάμενό του.”

59. Το άρθρο 35 αντικαθίσταται ως εξής:

«Άρθρο 35 Έλεγχοι διενεργούμενοι από την Επιτροπή (Άρθρο 53β, 53δ, 54 παρ. 2 στοιχείο γ) και 56 του Δημοσιονομικού Κανονισμού)

1. Οι αποφάσεις με τις οποίες ανατίθενται εκτελεστικά καθήκοντα στις οντότητες και στα πρόσωπα στα οποία αναφέρεται το άρθρο 56 του Δημοσιονομικού Κανονισμού περιλαμβάνουν όλες τις διατάξεις που ενδείκνυνται για την εξασφάλιση της διαφάνειας των πραγματοποιούμενων πράξεων.

2. Η Επιτροπή επανεξετάζει τις διατάξεις αυτές οσάκις τούτο καθίσταται αναγκαίο λόγω ουσιωδών μεταβολών των διαδικασιών ή συστημάτων που εφαρμόζονται από αυτές τις οντότητες και πρόσωπα, με σκοπό να βεβαιώνεται ότι εξακολουθούν να τηρούνται οι όροι που προβλέπονται στο άρθρο 56.

3. Οι εμπλεκόμενες οντότητες και πρόσωπα παρέχουν στην Επιτροπή εντός καθορισμένης προθεσμίας τις πληροφορίες που τους ζητεί και την ενημερώνουν αμελλητί για κάθε ουσιώδη μεταβολή των διαδικασιών ή συστημάτων τους. Η Επιτροπή καθορίζει κατά περίπτωση τις σχετικές υποχρεώσεις στις πράξεις μεταβίβασης αρμοδιοτήτων ή στις συμφωνίες που συνάπτει με τις εν λόγω οντότητες και πρόσωπα

4. Η Επιτροπή είναι δυνατόν να δεχθεί ότι οι διαδικασίες ανάθεσης συμβάσεων των οργανισμών στους οποίους αναφέρεται το άρθρο 54 παρ. 2 στοιχείο γ) και των δικαιούχων στους οποίους αναφέρεται το άρθρο 166 παρ. 1 στοιχείο α) του Δημοσιονομικού Κανονισμού είναι ισοδύναμες με τις δικές της, με τη δέουσα συνεκτίμηση των διεθνώς αποδεκτών προτύπων.

5. Οσάκις η Επιτροπή εκτελεί τον προϋπολογισμό με από κοινού διαχείριση, εφαρμόζονται οι συμφωνίες επαλήθευσης που έχουν συναφθεί με τους οικείους διεθνείς οργανισμούς.

6. Ο ανεξάρτητος εξωτερικός έλεγχος στον οποίο αναφέρεται το άρθρο 56 απρ. 1 στοιχείο δ) του Δημοσιονομικού Κανονισμού παρέχεται τουλάχιστον από ελεγκτική υπηρεσία ανεξάρτητη λειτουργικά από την οντότητα στην οποία η Επιτροπή αναθέτει εκτελεστικά καθήκοντα.»

60. Στο άρθρο 36, η φράση «Άρθρο 53» γίνεται «Άρθρο 53α».

61. Στο άρθρο 37, η παράγραφος 2 απαλείφεται.

62. Το άρθρο 38 αντικαθίσταται ως εξής:

«Άρθρο 38 Επιλεξιμότητα και όροι μεταβίβασης εξουσιών προς εθνικούς ή διεθνείς οργανισμούς δημοσίου δικαίου και οντότητες ιδιωτικού δικαίου επιφορτισμένες με καθήκοντα δημόσιας αρχής (Άρθρο 54 παρ. 2 στοιχείο γ) του Δημοσιονομικού Κανονισμού)

1. Η Επιτροπή είναι δυνατόν να μεταβιβάσει καθήκοντα δημόσιας αρχής σε:

α) διεθνείς οργανισμούς δημοσίου δικαίου·

β) εθνικούς οργανισμούς δημοσίου δικαίου ή οντότητες ιδιωτικού δικαίου επιφορτισμένες με καθήκοντα δημόσιας αρχής που διέπονται από τη νομοθεσία κράτους μέλους, χώρας του Ευρωπαϊκού Οικονομικού Χώρου (ΕΟΧ) ή χώρας υποψήφιας προς ένταξη στην Ευρωπαϊκή Ένωση, ή, εφόσον συντρέχει περίπτωση, από τη νομοθεσία οποιασδήποτε άλλης χώρας.

2. Η Επιτροπή βεβαιώνεται ότι οι οργανισμοί και οι οντότητες στις οποίες αναφέρεται η παράγραφος 1 παρέχουν επαρκείς οικονομικές εγγυήσεις, προερχόμενες κατά προτίμηση από δημόσια αρχή, ιδίως όσον αφορά την πλήρη είσπραξη των οφειλόμενων στην Επιτροπή ποσών.

3. Οσάκις η Επιτροπή προτίθεται να αναθέσει καθήκοντα δημόσιας αρχής, και ιδίως καθήκοντα εκτέλεσης του προϋπολογισμού, σε οργανισμό του άρθρου 54 παρ. 2 στοιχείο γ) του Δημοσιονομικού Κανονισμού, προβαίνει σε ανάλυση της τήρησης των αρχών της οικονομίας, της αποτελεσματικότητας και της αποδοτικότητας.»

63. Το άρθρο 39 τροποποιείται ως εξής:

α) Ο τίτλος αντικαθίσταται με τον ακόλουθο:

«Άρθρο 39 Προσδιορισμός των διεθνών και εθνικών οργανισμών δημοσίου δικαίου, καθώς και των οντοτήτων ιδιωτικού δικαίου με καθήκοντα δημόσιας αρχής (Άρθρο 54 παρ. 2 στοιχείο γ) του Δημοσιονομικού Κανονισμού)»

β) Στην παράγραφο 2, η πρώτη περίοδος αντικαθίσταται με την ακόλουθη:

“Η επιλογή αυτών των οργανισμών, οντοτήτων και διεθνών οργανισμών δημοσίου δικαίου γίνεται με τρόπο διαφανή και αντικειμενικό, σύμφωνα με την αρχή της χρηστής δημοσιονομικής διαχείρισης, με σκοπό την ικανοποίηση των εκτελεστικών απαιτήσεων που προσδιορίζονται από την Επιτροπή.»

γ) Στην παράγραφο 3, η τελευταία περίοδος αντικαθίσταται με την ακόλουθη:

«Σε όλες τις άλλες περιπτώσεις, η Επιτροπή προσδιορίζει αυτούς τους οργανισμούς και οντότητες σε συμφωνία με τα εμπλεκόμενα κράτη μέλη ή τρίτες χώρες.»

δ) Προστίθεται η ακόλουθη παράγραφος 4:

«4. Οσάκις η Επιτροπή αναθέτει εκτελεστικά καθήκοντα σε οργανισμούς βάσει του στοιχείου γ) της παραγράφου 2 του άρθρου 54 του Δημοσιονομικού Κανονισμού, ενημερώνει σε ετήσια βάση τη νομοθετική αρχή σχετικά με τις εκάστοτε περιπτώσεις και οργανισμούς.»

64. Προστίθεται το ακόλουθο άρθρο 39α:

«Άρθρο 39 α Πρόσωπα στα οποία ανατίθεται η διαχείριση συγκεκριμένων ενεργειών δυνάμει του τίτλου V της Συνθήκης για την Ευρωπαϊκή Ένωση (Άρθρο 54 παρ. 2 στοιχείο δ) του Δημοσιονομικού Κανονισμού)

Τα πρόσωπα στα οποία ανατίθεται η διαχείριση συγκεκριμένων ενεργειών κατά το άρθρο 54 παρ. 2 στοιχείο δ) του Δημοσιονομικού Κανονισμού δημιουργούν την κατάλληλη δομή και διαδικασίες με σκοπό την ανάληψη της ευθύνης για τα κεφάλαια που θα διαχειρισθούν. Τα πρόσωπα αυτά έχουν το καθεστώς των ειδικών συμβούλων ΚΕΠΠΑ της Επιτροπής, δυνάμει των άρθρων 1 έως 5 του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.»

65. Το άρθρο 41 τροποποιείται ως εξής:

α) Ο τίτλος αντικαθίσταται με τον ακόλουθο:

«Άρθρο 41 Κανόνες υλοποίησης της έμμεσης κεντρικής διαχείρισης (Άρθρο 54 παρ. 2 στοιχεία β) γ) και δ) του Δημοσιονομικού Κανονισμού)»

β) Η πρώτη παράγραφος αντικαθίσταται ως εξής:

“1. Οσάκις η Επιτροπή αναθέτει εκτελεστικά καθήκοντα σε οργανισμούς, οντότητες ή πρόσωπα δυνάμει των στοιχείων β), γ) και δ) της παραγράφου 2 του άρθρου 54 του Δημοσιονομικού Κανονισμού, συνάπτει με αυτά συμφωνία, στην οποία τίθενται οι κανόνες διαχείρισης των κεφαλαίων και προστασίας των οικονομικών συμφερόντων της Ένωσης.»

γ) Η παράγραφος 3 αντικαθίσταται ως εξής:

“3. Οι οργανισμοί, οντότητες και πρόσωπα στα οποία αναφέρεται η παράγραφος 1 δεν έχουν την ιδιότητα του κύριου διατάκτη.

66. Το άρθρο 42 τροποποιείται ως εξής:

α) Στον τίτλο, η φράση, “Άρθρο 53 παράγραφος 3” γίνεται “Άρθρα 53β και 53γ.”

β) Στην παράγραφο 1, η φράση "άρθρο 53 παράγραφος 5" γίνεται "άρθρα 53β και 53γ".

67. Προστίθεται το ακόλουθο άρθρο 42α:

«Άρθρο 42α Σύνοψη των λογιστικών ελέγχων και δηλώσεων (Άρθρο 53β του Δημοσιονομικού Κανονισμού)

1. Οι συνόψεις παρέχονται από το ενδεδειγμένο συντονιστικό όργανο που υποδεικνύεται από το κράτος μέλος για τον εκάστοτε τομέα δαπανών.

2. Η σύνοψη που αναφέρεται στους λογιστικούς ελέγχους:

α) παρέχει γενική εικόνα των πιστοποιητικών που εκδίδονται από τους οργανισμούς πιστοποίησης (γεωργία), καθώς και των ελεγκτικών γνωμοδοτήσεων που εκδίδονται από τις ελεγκτικές αρχές (διαρθρωτικά και λοιπά παρεμφερή μέτρα)·

β) υποβάλλεται έως την 15η Φεβρουαρίου του έτους που έπεται εκείνου των ελεγκτικών δραστηριοτήτων, για τις γεωργικές δαπάνες, και των διαρθρωτικών και λοιπών παρεμφερών μέτρων.

3. Η σύνοψη που αναφέρεται στις δηλώσεις:

α) παρέχει γενική εικόνα των δηλώσεων αξιοπιστίας που εκδίδονται από τους οργανισμούς πληρωμής (γεωργία), καθώς και των πιστοποιητικών των αρχών πιστοποίησης (διαρθρωτικά και λοιπά παρεμφερή μέτρα)·

β) υποβάλλεται έως την 15η Φεβρουαρίου του έτους που έπεται εκείνου των ελεγκτικών δραστηριοτήτων, για τις γεωργικές δαπάνες, και των διαρθρωτικών και λοιπών παρεμφερών μέτρων.»

68. Προστίθεται το ακόλουθο άρθρο 42β:

«Άρθρο 42β Αξιολόγηση της αποδοτικότητας των συστημάτων εσωτερικού ελέγχου (Άρθρο 53β του Δημοσιονομικού Κανονισμού)

Στην επιμερισμένη, στην αποκεντρωμένη και στην έμμεση κεντρική διαχείριση, και οσάκις το κόστος των ελέγχων δεν επιβαρύνει τον κοινοτικό προϋπολογισμό, η αξιολόγηση της αποδοτικότητας των συστημάτων εσωτερικού ελέγχου και, εφόσον συντρέχει περίπτωση, η εφαρμογή διορθωτικών μέτρων εμπίπτουν στην αρμοδιότητα, αντίστοιχα, των κρατών μελών, των τρίτων χωρών και των οργανισμών στους οποίους έχουν ανατεθεί καθήκοντα εκτέλεσης του προϋπολογισμού.»

69. Το άρθρο 43 αντικαθίσταται ως εξής:

«Άρθρο 43 Από κοινού διαχείριση (Άρθρα 53δ, 108α και 165 του Δημοσιονομικού Κανονισμού)

1. Η Επιτροπή βεβαιώνεται για την ύπαρξη κατάλληλων μηχανισμών ελέγχου και λογιστικού ελέγχου της ενέργειας στο σύνολό της.

2. Οι διεθνείς οργανισμοί στους οποίους αναφέρεται το άρθρο 53δ του Δημοσιονομικού Κανονισμού έχουν ως εξής:

α) διεθνείς οργανισμοί δημοσίου δικαίου που ιδρύονται με διακυβερνητικές συμφωνίες, καθώς και εξειδικευμένοι οργανισμοί τους οποίους αυτοί δημιουργούν·

β) η Διεθνής Επιτροπή του Ερυθρού Σταυρού (ΔΕΕΣ)·

γ) η Διεθνής Ομοσπονδία Εθνικών Εταιρειών του Ερυθρού Σταυρού και της Ερυθράς Ημισελήνου·

δ) η Ευρωπαϊκή Τράπεζα Επενδύσεων και το Ευρωπαϊκό Ταμείο Επενδύσεων.

3. Οσάκις ο προϋπολογισμός εκτελείται με διαχείριση από κοινού με διεθνείς οργανισμούς, σύμφωνα με τα άρθρα 53δ και 165 του Δημοσιονομικού Κανονισμού, οι οργανισμοί αυτοί και οι προς χρηματοδότηση ενέργειες επιλέγονται κατά τρόπο αντικειμενικό και διαφανή.

4. Με την επιφύλαξη του άρθρου 35, οι συμφωνίες που συνάπτονται με τους διεθνείς οργανισμούς στους οποίους αναφέρεται το άρθρο 53δ του Δημοσιονομικού Κανονισμού περιλαμβάνουν ιδίως:

α) ορισμό της προς κοινή διαχείριση ενέργειας, σχεδίου ή προγράμματος·

β) τους όρους και τους κανόνες υλοποίησής τους, συμπεριλαμβανόμενων ιδίως των αρχών ανάθεσης σύμβασης και επιχορήγησης·

γ) τους κανόνες υποβολής στην Επιτροπή εκθέσεων για την υλοποίησή τους·

δ) διατάξεις που να υποχρεώνουν τον οργανισμό στον οποίο ανατίθενται εκτελεστικά καθήκοντα να αποκλείει από τη συμμετοχή σε διαδικασία ανάθεσης σύμβασης ή σε επιχορήγηση τους υποψήφιους και προσφέροντες που εμπίπτουν σε κάποια από τις περιπτώσεις του άρθρου 93 παρ. 1 στοιχεία α), β) και ε), και του άρθρου 94 στοιχεία α) και β) του Δημοσιονομικού Κανονισμού·

ε) τους όρους καταβολής της κοινοτικής συνεισφοράς, καθώς και τα δικαιολογητικά που πρέπει να συνοδεύουν τις πληρωμές·

στ) τους όρους υπό τους οποίους τερματίζεται η υλοποίηση·

ζ) τους κανόνες διεξαγωγής των ελέγχων από την Επιτροπή·

η) διατάξεις σχετικά με τη χρήση τυχόν γεννώμενων τόκων·

θ) διατάξεις που να εγγυώνται την αναγνωρισιμότητα της κοινοτικής ενέργειας, σχεδίου ή προγράμματος σε σχέση με τις λοιπές δραστηριότητες του οργανισμού.

5. Θεωρείται ότι ένα σχέδιο ή πρόγραμμα εκπονείται από κοινού όταν η Επιτροπή και ο διεθνής οργανισμός δημοσίου δικαίου αξιολογούν από κοινού τη σκοπιμότητά τους και καθορίζουν τις συμφωνίες υλοποίησης.

6. Κατά την υλοποίηση σχεδίων με από κοινού διαχείριση, οι διεθνείς οργανισμοί συμμορφώνονται τουλάχιστον με τις ακόλουθες απαιτήσεις:

α) Οι διαδικασίες ανάθεσης των συμβάσεων και των επιχορηγήσεων συμμορφώνονται με τις αρχές της διαφάνειας, της αναλογικότητας, της χρηστής δημοσιονομικής διαχείρισης, της ίσης μεταχείρισης και της μη εφαρμογής διακρίσεων, της αποφυγής σύγκρουσης συμφερόντων και της τήρησης των διεθνών προτύπων.

β) Οι επιχορηγήσεις δεν είναι δυνατόν να σωρεύονται ούτε να παρέχονται αναδρομικά, πρέπει να προβλέπουν συγχρηματοδότηση και δεν είναι δυνατόν να έχουν ως σκοπό ή ως αποτέλεσμα την παροχή κέρδους στον δικαιούχο.

Οι ως άνω απαιτήσεις τίθενται ρητά στις συμφωνίες που συνάπτονται με τους διεθνείς οργανισμούς.»

70. Στο άρθρο 45 παρ. 2, η φράση «βαθμού Α1» γίνεται «βαθμού AD16».

71. Στο άρθρο 58 παρ. 3, η φράση «του κανονισμού (ΕΚ) αριθ. 1150/2000» γίνεται «του κανονισμού (ΕΚ, Ευρατόμ) αριθ. …/…».

72. Στο άρθρο 67, η παράγραφος 4 αντικαθίσταται με την ακόλουθη:

“4. Οι πληρωμές από πάγιες προκαταβολές είναι δυνατόν να πραγματοποιούνται με τραπεζική μεταφορά, συμπεριλαμβανόμενου του συστήματος άμεσης χρέωσης στο οποίο αναφέρεται το άρθρο 80 του Δημοσιονομικού Κανονισμού, με επιταγή ή με άλλο μέσο πληρωμής, σύμφωνα με τις οδηγίες που δίδει ο υπόλογος.»

73. Στο άρθρο 72, η φράση «από τον κανονισμό υπηρεσιακής κατάστασης των υπαλλήλων και από το καθεστώς που εφαρμόζεται επί του λοιπού προσωπικού των Κοινοτήτων (εφεξής «κανονισμό υπηρεσιακής κατάστασης»)» γίνεται «από τον Κανονισμό Υπηρεσιακής Κατάστασης».

74. Το άρθρο 74 αντικαθίσταται με το ακόλουθο:

«Άρθρο 74 Δημοσιονομικές παρατυπίες (Άρθρα 60 παρ. 6 και 66 παρ. 4 του Δημοσιονομικού Κανονισμού)

Με την επιφύλαξη των εξουσιών της Ευρωπαϊκής Υπηρεσίας Καταπολέμησης της απάτης (OLAF), η εξειδικευμένη υπηρεσία σε θέματα δημοσιονομικών παρατυπιών (εφεξής «η υπηρεσία») είναι αρμόδια για κάθε παράβαση διάταξης του Δημοσιονομικού Κανονισμού ή κάθε διάταξης που αφορά τη δημοσιονομική διαχείριση και τον έλεγχο των πράξεων, παράβαση που προκύπτει από πράξη ή παράλειψη υπαλλήλου ή μέλους του λοιπού προσωπικού.»

75. Το άρθρο 75 αντικαθίσταται με το ακόλουθο:

«Άρθρο 75 Υπηρεσία δημοσιονομικών παρατυπιών (Άρθρα 60 παρ. 6 στοιχείο α) και 66 παρ. 4 του Δημοσιονομικού Κανονισμού)

1. Οι περιπτώσεις δημοσιονομικών παρατυπιών στις οποίες αναφέρεται το άρθρο 74 παραπέμπονται στην υπηρεσία προς γνωμοδότηση, από την αρμόδια για τους διορισμούς αρχή σύμφωνα με το άρθρο 66 παρ. 4 δεύτερο εδάφιο του Δημοσιονομικού Κανονισμού.

Διατάκτης κύριας μεταβίβασης είναι δυνατόν να παραπέμψει ζήτημα στην ως άνω υπηρεσία, εάν θεωρήσει ότι έχει σημειωθεί δημοσιονομική παρατυπία.

Η υπηρεσία διατυπώνει γνώμη ως προς τη διάπραξη παρατυπίας κατά την έννοια του άρθρου 74, ως προς τη σοβαρότητά της και ως προς τις ενδεχόμενες συνέπειές της. Εάν από την ανάλυση της υπηρεσίας προκύψει ότι το εξετασθέν ζήτημα εμπίπτει στην αρμοδιότητα της OLAF, διαβιβάζει αμελλητί τον σχετικό φάκελο στην αρμόδια για τους διορισμούς αρχή και ενημερώνει την OLAF αμέσως.

Όταν η υπηρεσία ενημερώνεται για ένα ζήτημα απευθείας από μέλος του προσωπικού σύμφωνα με το άρθρο 60 παρ. 6 του Δημοσιονομικού Κανονισμού, διαβιβάζει τον σχετικό φάκελο στην αρμόδια για τους διορισμούς αρχή και ενημερώνει το μέλος του προσωπικού σχετικά. Η αρμόδια για τους διορισμούς αρχή είναι δυνατόν να ζητήσει τη γνώμη της υπηρεσίας για την υπόθεση.

2. Το θεσμικό όργανο ή, εφόσον πρόκειται για από κοινού διαχείριση, τα συμμετέχοντα θεσμικά όργανα εξειδικεύουν, ανάλογα με τον εσωτερικό κανονισμό τους, τους κανόνες λειτουργίας της υπηρεσίας και τη σύνθεσή της, η οποία περιλαμβάνει και εξωτερικό πρόσωπο με τα απαιτούμενα προσόντα και εμπειρογνωμοσύνη.»

76. Στην παράγραφο 2 του άρθρου 77, η πρώτη περίοδος αντικαθίσταται ως εξής:

«Με την επιφύλαξη των άρθρων 160 παρ. 1α και 161 παρ. 2 του Δημοσιονομικού Κανονισμού, η πρόβλεψη προς είσπραξη ποσών δεν έχει ως αποτέλεσμα τη διάθεση πιστώσεων αναλήψεων υποχρεώσεων.»

77. Στο άρθρο 78 παρ. 3, το στοιχείο στ) αντικαθίσταται με το ακόλουθο:

«στ) αν, μετά το πέρας των προαναφερθέντων σταδίων, δεν επιτευχθεί η πλήρης είσπραξη, το όργανο προβαίνει στην είσπραξη με αναγκαστική εκτέλεση σύμφωνα με το άρθρο 72 παρ. 2 του Δημοσιονομικού Κανονισμού.»

78. Στο άρθρο 84, η παράγραφος 2 αντικαθίσταται με την ακόλουθη:

«2. Με την επιφύλαξη του άρθρου 83, οσάκις ο τρόπος είσπραξης στον οποίο αναφέρεται η παράγραφος 1 δεν μπορεί να εφαρμοσθεί και ο οφειλέτης δεν εκτέλεσε την πληρωμή μετά την αποστολή της προειδοποιητικής επιστολής από τον υπόλογο, ο υπόλογος προβαίνει στην είσπραξη με αναγκαστική εκτέλεση σύμφωνα με το άρθρο 72 παρ. 2 του Δημοσιονομικού Κανονισμού.»

79. Προστίθεται το ακόλουθο άρθρο 85β:

«Άρθρο 85β Προνόμια συνδεόμενα με τα ποσά προς είσπραξη από τις Κοινότητες (Άρθρο 73α του Δημοσιονομικού Κανονισμού)

Οσάκις σε κράτος μέλος υπό τη δικαιοδοσία του οποίου πρόκειται να πραγματοποιηθεί η είσπραξη τα γενικά ή ειδικά προνόμια συνδέονται με τις φορολογικές απαιτήσεις, τα ποσά προς είσπραξη από τις Κοινότητες τυγχάνουν προνομίων της ίδιας τάξεως με εκείνα που η οικεία εθνική νομοθεσία παρέχει για τις απαιτήσεις του Φόρου Προστιθέμενης Αξίας.

Τα προνόμια που συνδέονται με τα ποσά προς είσπραξη από τις Κοινότητες καλύπτουν τόσο το κεφάλαιο όσο και τους τόκους.»

80. Προστίθεται το ακόλουθο άρθρο 85γ):

«Άρθρο 85γ Κανόνες περί παραγραφής (Άρθρο 73β του Δημοσιονομικού Κανονισμού)

1. Η περίοδος παραγραφής των απαιτήσεων των Κοινοτήτων έναντι τρίτων αρχίζει να υπολογίζεται από την εκπνοή της προθεσμίας που γνωστοποιείται στον οφειλέτη με το χρεωστικό σημείωμα κατά το άρθρο 78 παρ. 3 στοιχείο β).

Η περίοδος παραγραφής των απαιτήσεων τρίτων έναντι των Κοινοτήτων αρχίζει να υπολογίζεται από την ημερομηνία κατά την οποία η εξόφληση της απαίτησης καθίσταται απαιτητή σύμφωνα με την αντίστοιχη νομική δέσμευση.

2. Η περίοδος παραγραφής των απαιτήσεων των Κοινοτήτων έναντι τρίτων διακόπτεται με οποιαδήποτε πράξη θεσμικού οργάνου ή κράτους μέλους που ενεργεί τη αιτήσει θεσμικού οργάνου, η οποία κοινοποιείται στον τρίτο με σκοπό την είσπραξη της οφειλής.

Η περίοδος παραγραφής των απαιτήσεων τρίτων έναντι των Κοινοτήτων διακόπτεται με οποιαδήποτε πράξη κοινοποιούμενη στις Κοινότητες από πιστωτή ή εξ ονόματος πιστωτή με σκοπό την είσπραξη της οφειλής.

3. Την επομένη της διακοπής κατά την παράγραφο 2 αρχίζει να υπολογίζεται νέα περίοδος παραγραφής 5 ετών.

4. Οποιαδήποτε δικαστική προσφυγή αναφερόμενη σε ποσό προς είσπραξη κατά την παράγραφο 1, συμπεριλαμβανόμενων των προσφυγών ενώπιον δικαστηρίου το οποίο στη συνέχεια δηλώνει αναρμόδιο, διακόπτει την περίοδο παραγραφής. Η νέα πενταετής περίοδος παραγραφής δεν αρχίζει να υπολογίζεται έως ότου εκδοθεί δικαστική απόφαση με ισχύ δεδικασμένου, ή εφόσον επιτευχθεί εξωδικαστικός διακανονισμός μεταξύ των ίδιων μερών και για την ίδια προσφυγή.

5. Οσάκις ο υπόλογος παραχωρεί στον οφειλέτη πρόσθετη προθεσμία πληρωμής σύμφωνα με το άρθρο 85, τούτο θεωρείται ως διακοπή της περιόδου παραγραφής. Η νέα πενταετής περίοδος παραγραφής αρχίζει να υπολογίζεται την επομένη της εκπνοής της παράτασης της προθεσμίας πληρωμής.

6. Οι απαιτήσεις δεν εισπράττονται μετά την εκπνοή της περιόδου παραγραφής, όπως αυτή καθορίζεται στις παραγράφους 1 έως 5.»

81. Στο άρθρο 87 παρ. 2, η δεύτερη περίοδος αντικαθίσταται ως εξής:

“Ο αρμόδιος διατάκτης παραιτείται από την είσπραξη απαίτησης σύμφωνα με το άρθρο 81.”

82. Το άρθρο 93 απαλείφεται.

83. Στο άρθρο 94 παρ. 1 προστίθεται το ακόλουθο στοιχείο στ):

“στ) όταν θεσμικό όργανο έχει μεταβιβάσει εξουσίες διατάκτη δευτερεύουσας μεταβίβασης στον διευθυντή διοργανικού ευρωπαϊκού οργανισμού κατά το άρθρο 174α παρ. 1 του Δημοσιονομικού Κανονισμού.”

84. Στο άρθρο 106 προστίθεται η ακόλουθη παράγραφος 6:

"6. Τα θεσμικά όργανα υποβάλλουν στην αρμόδια για τον προϋπολογισμό αρχή έκθεση σχετικά με τη συμμόρφωση με τις προθεσμίες και με την αναστολή των προθεσμιών που καθορίζονται στις παραγράφους 1 έως 5."

85. Στο δεύτερο εδάφιο του άρθρου 115, η φράση «του κανονισμού υπηρεσιακής κατάστασης» γίνεται «του Κανονισμού Υπηρεσιακής Κατάστασης των υπαλλήλων των Ευρωπαϊκών Κοινοτήτων.»

86. Στην παράγραφο 6 του άρθρου 116, η τελευταία περίοδος του πρώτου εδαφίου αντικαθίσταται ως εξής:

«Εκείνος που έχει ζητήσει να τύχει πρόσκλησης συμμετοχής σε διαδικασία κλειστή, σε διάλογο ανταγωνιστικού χαρακτήρα ή σε διαδικασία με διαπραγμάτευση προσδιορίζεται με τον όρο "υποψήφιος".»

87. Το άρθρο 117 τροποποιείται ως εξής:

α) Η παράγραφος 1 αντικαθίσταται ως εξής:

"1. Οσάκις συνάπτεται σύμβαση-πλαίσιο με πολλούς οικονομικούς παράγοντες, αυτοί πρέπει να είναι τουλάχιστον τρεις, ενόσω υπάρχει επαρκής αριθμός οικονομικών παραγόντων που ικανοποιούν τα κριτήρια επιλογής, και/ή αποδεκτών προσφορών που ικανοποιούν τα κριτήρια ανάθεσης.

Σύμβαση-πλαίσιο με πολλούς οικονομικούς παράγοντες είναι δυνατόν να λαμβάνει τη μορφή συμβάσεων αυτοτελών αλλά συναπτόμενων με πανομοιότυπους όρους.

Η διάρκεια των συμβάσεων-πλαισίων δεν μπορεί να υπερβαίνει τα τέσσερα έτη, εκτός από εξαιρετικές περιπτώσεις δεόντως αιτιολογημένες, ιδίως λόγω του αντικειμένου της σύμβασης-πλαισίου.

Σε τομείς που παρουσιάζουν ταχεία εξέλιξη των τιμών και της τεχνολογίας, οι συμβάσεις-πλαίσια περιλαμβάνουν αναφορά σε ενδιάμεση εξέταση χωρίς να κινηθεί εκ νέου διαδικασία διαγωνισμού. Εάν οι αρχικοί όροι δεν αντιστοιχούν πλέον στην εξέλιξη των τιμών και της τεχνολογίας, η αναθέτουσα αρχή δεν είναι δυνατόν να χρησιμοποιεί την αντίστοιχη σύμβαση-πλαίσιο και λαμβάνει τα κατάλληλα μέτρα για την καταγγελία της.”

88. Το άρθρο 118 τροποποιείται ως εξής:

α) Στην παράγραφο 3, προστίθεται το ακόλουθο εδάφιο:

“Οσάκις τούτο ενδείκνυται, οι αναθέτουσες αρχές διευκρινίζουν στην προκήρυξη του διαγωνισμού ότι η διαδικασία του διαγωνισμού είναι διοργανική. Στις περιπτώσεις αυτές, η προκήρυξη του διαγωνισμού αναφέρει τα ονόματα των θεσμικών οργάνων, εκτελεστικών οργανισμών και οργανισμών του άρθρου 185 του Δημοσιονομικού Κανονισμού που εμπλέκονται στη διαδικασία του διαγωνισμού, το θεσμικό όργανο που είναι υπεύθυνο για τη διαδικασία του διαγωνισμού και το συνολικό ύψος των συμβάσεων για όλα τα εμπλεκόμενα θεσμικά όργανα, εκτελεστικούς οργανισμούς και οργανισμούς.»

β) Η παράγραφος 4 τροποποιείται ως εξής:

i) Το δεύτερο εδάφιο αντικαθίσταται με το ακόλουθο:

«Η προκήρυξη ανάθεσης αποστέλλεται στην ΥΕΕΕΕ εντός των ακόλουθων προθεσμιών:

i) το αργότερο εντός σαράντα οκτώ ημερολογιακών ημερών μετά την ολοκλήρωση της διαδικασίας, δηλαδή από την ημερομηνία κατά την οποία υπογράφεται η σύμβαση ή η σύμβαση-πλαίσιο. Ωστόσο, οι προκηρύξεις που αναφέρονται σε συμβάσεις βασιζόμενες σε δυναμικό σύστημα αγορών είναι δυνατόν να ομαδοποιούνται ανά τρίμηνο. Στις περιπτώσεις αυτές, οι προκηρύξεις αποστέλλονται στην ΥΕΕΕΕ το αργότερο εντός σαράντα οκτώ ημερολογιακών ημερών μετά το τέλος κάθε τριμήνου·

ii) στην περίπτωση σύμβασης ή σύμβασης-πλαισίου με ύψος ίσο ή μεγαλύτερο των κατώτατων ορίων του άρθρου 158 και με ανάθεση με διαδικασία με διαπραγμάτευση χωρίς να προηγηθεί προκήρυξη διαγωνισμού, εντός χρονικού διαστήματος επαρκούς για δημοσίευση πριν από την υπογραφή της σύμβασης, σύμφωνα με τους όρους και προϋποθέσεις του άρθρου 158α παρ. 1.

ii) Προστίθεται το ακόλουθο εδάφιο:

“Τα πληροφοριακά στοιχεία για το ύψος και τους αναδόχους των επιμέρους συμβάσεων που βασίζονται σε σύμβαση-πλαίσιο κατά τη διάρκεια ενός οικονομικού έτους δημοσιεύονται στον δικτυακό τόπο της αναθέτουσας αρχής το αργότερο στις 31 Μαρτίου μετά τη λήξη του οικονομικού έτους αναφοράς, εφόσον, λόγω της σύναψης συγκεκριμένης σύμβασης ή λόγω του σωρευτικού ύψους των συγκεκριμένων συμβάσεων, σημειώνεται υπέρβαση των κατώτατων ορίων του άρθρου 158.»

89. Στην παράγραφο 2 του άρθρου 123, το πρώτο εδάφιο αντικαθίσταται ως εξής:

«Κατά τη διαδικασία με διαπραγμάτευση και αφού προηγηθεί διάλογος ανταγωνιστικού χαρακτήρα, οι υποψήφιοι που καλούνται να υποβάλουν προσφορά ή γίνονται δεκτοί σε διαπραγματεύσεις δεν μπορεί να είναι λιγότεροι των τριών, υπό τον όρο ότι υπάρχει ικανός αριθμός υποψηφίων που ικανοποιούν τα κριτήρια επιλογής.»

90. Προστίθεται το ακόλουθο άρθρο 125γ:

“Άρθρο 125γ Διαδικασία διαγωνισμού διεξαγόμενη από κοινού με κράτος μέλος (Άρθρο 91 του Δημοσιονομικού Κανονισμού)

Σε περίπτωση διαδικασίας διαγωνισμού διεξαγόμενης από κοινού από θεσμικό όργανο και αναθέτουσα αρχή ενός ή περισσοτέρων κρατών μελών, ισχύουν οι διαδικαστικοί κανόνες που εφαρμόζονται από το θεσμικό όργανο. Σε δεόντως αιτιολογημένες περιπτώσεις, το θεσμικό όργανο είναι δυνατόν να αποφασίσει να ισχύσουν οι διαδικαστικοί κανόνες που εφαρμόζονται από την αναθέτουσα αρχή ενός κράτους μέλους, αρκεί να μπορούν να θεωρηθούν ισοδύναμοι με εκείνους που εφαρμόζει το θεσμικό όργανο.”

91. Η παράγραφος 4 του άρθρου 129 αντικαθίσταται ως εξής:

«4. Οι πληρωμές ποσών μικρότερων των 500 ευρώ για δαπάνες είναι δυνατόν να συνίστανται απλώς στην εξόφληση τιμολογίων, χωρίς να προηγείται αποδοχή προσφοράς.»

92. Το άρθρο 130 τροποποιείται ως εξής:

α) Στην παράγραφο 3, το στοιχείο α) αντικαθίσταται ως εξής:

«α) τα κριτήρια αποκλεισμού και επιλογής που ισχύουν για την εκάστοτε σύμβαση, εκτός από τις περιπτώσεις του διαλόγου ανταγωνιστικού χαρακτήρα, της κλειστής διαδικασίας και της διαδικασίας με διαπραγμάτευση μετά τη δημοσίευση προκήρυξης κατά το άρθρο 127·στις περιπτώσεις αυτές, τα κριτήρια εμφαίνονται μόνο στην προκήρυξη του διαγωνισμού ή στην πρόσκληση εκδήλωσης ενδιαφέροντος·»

β) Η παράγραφος 4 τροποποιείται ως εξής:

i) Το στοιχείο γ) αντικαθίσταται με το ακόλουθο:

“γ) ότι, όταν αναθέτουσα αρχή είναι η Επιτροπή, εφαρμοστέο στη σύμβαση δίκαιο είναι το κοινοτικό δίκαιο, συμπληρούμενο, εφόσον συντρέχει περίπτωση, με το εθνικό δίκαιο που προσδιορίζεται στη σύμβαση·»

ii) Προστίθεται το εξής σημείο δ):

“δ) την αρμόδια δικαιοδοτική αρχή σε περίπτωση διαφορών.”

γ) Στην παράγραφο 1, προστίθεται η ακόλουθη περίοδος:

“Επίσης, οι αναθέτουσες αρχές είναι δυνατόν να απαιτήσουν από τους υποψήφιους ή προσφέροντες πληροφορίες για την οικονομική και επιχειρησιακή κατάσταση του μελλοντικού υπεργολήπτη, ιδίως όταν πρόκειται να εκτελεσθεί υπεργοληπτικά σημαντικό τμήμα της σύμβασης.”

93. Το άρθρο 133 αντικαθίσταται με το ακόλουθο:

«Άρθρο 133 Αποκλεισμός λόγω παράνομων δραστηριοτήτων (Άρθρα 93 και 114 του Δημοσιονομικού Κανονισμού)»

Οι περιπτώσεις που προβλέπονται στο άρθρο 93 παρ . 1 στοιχείο ε) του Δημοσιονομικού Κανονισμού έχουν ως εξής:

α) περιπτώσεις απάτης που προβλέπονται στο άρθρο 1 της σύμβασης σχετικά με την προστασία των οικονομικών συμφερόντων των Κοινοτήτων, η οποία θεσπίσθηκε με πράξη του Συμβουλίου της 26ης Ιουλίου 1995[9]·

β) περιπτώσεις διαφθοράς που προβλέπονται στο άρθρο 3 της σύμβασης περί καταπολέμησης της δωροδοκίας στην οποία ενέχονται υπάλληλοι των Ευρωπαϊκών Κοινοτήτων ή υπάλληλοι των κρατών μελών της Ευρωπαϊκής Ένωσης, η οποία θεσπίσθηκε με πράξη του Συμβουλίου της 26ης Μαΐου 1997[10]·

γ) περιπτώσεις συμμετοχής σε εγκληματική οργάνωση, κατά τον ορισμό του άρθρου 2 παρ. 1 της κοινής δράσης 98/733/JΑΙ του Συμβουλίου[11]·

δ) περιπτώσεις νομιμοποίησης εσόδων από παράνομες δραστηριότητες, κατά τον ορισμό του άρθρου 1 της οδηγίας 91/308/ΕΟΚ του Συμβουλίου[12].»

94. Προστίθεται το ακόλουθο άρθρο 133α:

“Άρθρο 133α Εφαρμογή των κριτηρίων αποκλεισμού (Άρθρα 93, 94, 95 και 96 του Δημοσιονομικού Κανονισμού)

1. Για να προσδιορίζεται η διάρκεια του αποκλεισμού και να εξασφαλίζεται η συμμόρφωση με την αρχή της αναλογικότητας, το αρμόδιο θεσμικό όργανο λαμβάνει υπόψη τη σοβαρότητα των πραγματικών περιστατικών, συμπεριλαμβανόμενης της επίδρασής τους στα οικονομικά συμφέροντα και στην εικόνα των Κοινοτήτων, καθώς και το διαρρεύσαν χρονικό διάστημα, τη διάρκεια και την επανάληψη του αδικήματος, την πρόθεση ή τον βαθμό αμέλειας της εμπλεκόμενης οντότητας και τα μέτρα που έλαβε η οντότητα αυτή για την επανόρθωση της κατάστασης.

2. Η περίοδος που προβλέπεται στο άρθρο 93 παρ. 3 του Δημοσιονομικού Κανονισμού καθορίζεται το πολύ σε 5 έτη:

α) από την ημερομηνία έκδοσης της απόφασης με ισχύ δεδικασμένου στις περιπτώσεις των στοιχείων β) και ε) της παραγράφου 1 του άρθρου 93 του Δημοσιονομικού Κανονισμού·

β) από την ημερομηνία διάπραξης της παράβασης ή, σε περίπτωση συνεχιζόμενης ή επαναλαμβανόμενης παράβασης, από την ημερομηνία παύσης της παράβασης, στις περιπτώσεις του στοιχείου γ) της παραγράφου 1 του άρθρου 93 του Δημοσιονομικού Κανονισμού.

Η ως άνω περίοδος αποκλεισμού είναι δυνατόν να αυξηθεί σε δέκα έτη σε περίπτωση υποτροπής εντός πέντε ετών από την ημερομηνία στην οποία αναφέρονται τα στοιχεία α) και β), με τη δέουσα συνεκτίμηση της παραγράφου 1.

3. Οι υποψήφιοι και προσφέροντες αποκλείονται από διαδικασία σύμβασης ή επιχορήγησης ενόσω εμπίπτουν σε κάποια από της περιπτώσεις που προβλέπονται στα στοιχεία α) και δ) του άρθρου 93 του Δημοσιονομικού Κανονισμού.”

95. Το άρθρο 134 τροποποιείται ως εξής:

α) Ο τίτλος του άρθρου 134 αντικαθίσταται με τον ακόλουθο:

" Άρθρο 134 Αποδεικτικά μέσα (Άρθρα 93 και 94 του Δημοσιονομικού Κανονισμού)"

β) Στην παράγραφο 1 προστίθεται το ακόλουθο εδάφιο:

"Η αναθέτουσα αρχή, ανάλογα με την ανάλυση κινδύνων που πραγματοποιεί, είναι δυνατόν να παραιτηθεί από την απαίτηση της δήλωσης στην οποία αναφέρεται το πρώτο εδάφιο, ότι δηλαδή οι υποψήφιοι ή προσφέροντες δεν εμπίπτουν σε καμία από τις περιπτώσεις που προβλέπονται στα άρθρα 93 και 94 του Δημοσιονομικού Κανονισμού, για τις συμβάσεις με ύψος μικρότερο ή ίσο των 3.500 ευρώ, κατά το άρθρο 129 παρ. 3, και των 10.000 ευρώ κατά το άρθρο 241 παρ. 1 τελευταίο εδάφιο, το άρθρο 243 παρ. 1 τελευταίο εδάφιο και το άρθρο 245 παρ. 1 τελευταίο εδάφιο."

γ) Προστίθεται η ακόλουθη παράγραφος 6:

“6. Οσάκις τούτο ζητείται από την αναθέτουσα αρχή, ο υποψήφιος ή προσφέρων υποβάλλει υπεύθυνη δήλωση του μελλοντικού υπεργολήπτη, ότι δεν εμπίπτει σε καμία από τις περιπτώσεις που προβλέπονται στα άρθρα 93 και 94 του Δημοσιονομικού Κανονισμού.

Σε περίπτωση αμφιβολιών ως προς αυτή την υπεύθυνη δήλωση, η αναθέτουσα αρχή ζητεί τα αποδεικτικά στοιχεία των παραγράφων 3 και 4. Εφόσον συντρέχει περίπτωση, εφαρμόζεται και η παράγραφος 5.

96. Προστίθενται τα ακόλουθα άρθρα 134α και 134β:

" Άρθρο 134a Κοινή κεντρική βάση δεδομένων (Άρθρο 95 του Δημοσιονομικού Κανονισμού)

1. Τα θεσμικά όργανα, οι εκτελεστικοί οργανισμοί, και οι αρχές και οργανισμοί που προβλέπονται στο άρθρο 95 παράγραφοι 1 και 2 του Δημοσιονομικού Κανονισμού διαβιβάζουν στην Επιτροπή πληροφοριακά στοιχεία, μέσω δομημένου υποδείγματος, για τον εμπλεκόμενο τρίτο, τους λόγους και τη διάρκεια του αποκλεισμού. Ακόμη, διαβιβάζουν στοιχεία σχετικά με τα φυσικά πρόσωπα που διαθέτουν εξουσίες εκπροσώπησης, λήψης αποφάσεων ή ελέγχου στον εκάστοτε τρίτο, και τα οποία εμπίπτουν σε κάποια από τις περιπτώσεις που προβλέπονται στα άρθρα 93, 94, 96 παρ. 1 στοιχείο β) και 96 παρ. 2 στοιχείο α) του Δημοσιονομικού Κανονισμού.

Οι αρχές των κρατών μελών κοινοποιούν πληροφορίες για τους αποκλεισμούς δυνάμει του άρθρου 93 παρ. 1 στοιχείο α) του Δημοσιονομικού Κανονισμού μόνο για τις συμβάσεις που υπάγονται στην οδηγία 2004/18/ΕΚ.

Πιστοποιούν στην Επιτροπή ότι τα πληροφοριακά στοιχεία συγκεντρώθηκαν και διαβιβάσθηκαν σύμφωνα με τους κανόνες περί προστασίας των δεδομένων προσωπικού χαρακτήρα, και ότι ο εμπλεκόμενος τρίτος ενημερώθηκε για τη διαβίβαση των στοιχείων αυτών. Εφόσον συντρέχει περίπτωση, ενημερώνουν τα διαβιβασθέντα στοιχεία.

2. Σύμφωνα με τους κοινοτικούς κανόνες περί επεξεργασίας των δεδομένων προσωπικού χαρακτήρα, η Επιτροπή παρέχει, μέσω ασφαλούς πρωτοκόλλου και σε τακτική βάση, επικυρωμένα δεδομένα περιλαμβανόμενα στη βάση δεδομένων στα πρόσωπα που υποδεικνύονται από τα θεσμικά όργανα, τους εκτελεστικούς οργανισμούς και τις αρχές και οργανισμούς που προβλέπονται στην παράγραφο 1.

3. Η καταχώριση τρίτων στη βάση δεδομένων και η διαγραφή τους σύμφωνα με το άρθρο 95 παρ. 1 του Δημοσιονομικού Κανονισμού γίνονται μετά από γραπτό αίτημα του αρμόδιου διατάκτη προς τον υπόλογο της Επιτροπής. Ο διατάκτης που είναι αρμόδιος να ζητήσει την καταχώριση ή τη διαγραφή τρίτου στη βάση δεδομένων, καθώς και η σχετική διαδικασία προσδιορίζονται στους διοικητικούς κανόνες του εμπλεκόμενου θεσμικού οργάνου, εκτελεστικού οργανισμού, αρχής ή οργανισμού που προβλέπονται στο άρθρο 185 του Δημοσιονομικού Κανονισμού.

4. Μετά τη λήψη της γνωστοποίησης δυνάμει του άρθρου 95 παρ. 2 πρώτο εδάφιο του Δημοσιονομικού Κανονισμού, ο διατάκτης της Επιτροπής που είναι αρμόδιος για το εκάστοτε πρόγραμμα ή ενέργεια, και αφού επαληθεύσει ότι ο τρίτος έχει σαφώς ταυτοποιηθεί και ότι αναφέρονται οι λόγοι και η διάρκεια του αποκλεισμού του, προωθεί την ως άνω γνωστοποίηση στον υπόλογο της Επιτροπή προς καταχώρηση στη βάση δεδομένων.”

«Άρθρο 134β Διοικητικές και οικονομικές κυρώσεις (Άρθρα 96 και 114 του Δημοσιονομικού Κανονισμού)"

1. Με την επιφύλαξη της επιβολής των συμβατικών κυρώσεων, οι υποψήφιοι, προσφέροντες και ανάδοχοι που εκρίθησαν ένοχοι ψευδών δηλώσεων, σοβαρού παραπτώματος ή παρατυπιών και απάτης, ή εκρίθη ότι διέπραξαν βαρύ παράπτωμα κατά την εκπλήρωση των συμβατικών τους υποχρεώσεων, είναι δυνατόν να αποκλεισθούν από όλες τις συμβάσεις και επιχορηγήσεις που χρηματοδοτούνται από τον κοινοτικό προϋπολογισμό για χρονικό διάστημα το πολύ πέντε ετών από την ημερομηνία βεβαίωσης της παράβασης, η οποία επέρχεται μετά την ακρόαση του αντισυμβαλλόμενου.

Το διάστημα αυτό μπορεί να αυξηθεί σε δέκα έτη σε περίπτωση υποτροπής κατά τα πέντε έτη που έπονται της ημερομηνίας στην οποία αναφέρεται το πρώτο εδάφιο.

2. Οι υποψήφιοι και προσφέροντες που εκρίθησαν ένοχοι ψευδών δηλώσεων, σοβαρού παραπτώματος ή παρατυπιών και απάτης είναι δυνατόν να υποστούν και οικονομικές κυρώσεις, οι οποίες αντιστοιχούν στο 2% έως 10 % του προεκτιμώμενου συνολικού ύψους της σύμβασης που πρόκειται να ανατεθεί.

Οι αντισυμβαλλόμενοι οι οποίοι εκρίθη ότι διέπραξαν βαρύ παράπτωμα κατά την εκπλήρωση των συμβατικών τους υποχρεώσεων είναι δυνατόν επίσης να υποστούν οικονομικές κυρώσεις, οι οποίες αντιστοιχούν στο 2% έως 10 % του συνολικού ύψους της εκάστοτε σύμβασης.

Τα ως άνω ποσοστά είναι δυνατόν να αυξηθούν σε 4% έως 20% σε περίπτωση υποτροπής κατά τα πέντε έτη που έπονται της ημερομηνίας στην οποία αναφέρεται το πρώτο εδάφιο της παραγράφου 1.

3. Το εμπλεκόμενο θεσμικό όργανο καθορίζει τις διοικητικές και τις οικονομικές κυρώσεις λαμβάνοντας υπόψη ιδίως τα στοιχεία που προβλέπονται στο άρθρο 133α παρ. 1.”

97. Στο άρθρο 140 παρ. 3, το πρώτο εδάφιο τροποποιείται ως εξής:

“Στις κλειστές διαδικασίες, στις περιπτώσεις εφαρμογής του διαλόγου ανταγωνιστικού χαρακτήρα κατά το άρθρο 125β και στις διαδικασίες με διαπραγμάτευση αφού προηγηθεί δημοσίευση προκήρυξης διαγωνισμού για τις συμβάσεις με ύψος που υπερβαίνει τα κατώτατα όρια του άρθρου 158, η ελάχιστη προθεσμία για την παραλαβή των αιτήσεων συμμετοχής ανέρχεται σε τριάντα επτά ημέρες από την ημερομηνία αποστολής της προκήρυξης του διαγωνισμού προς δημοσίευση.”

98. Στο πρώτο εδάφιο του άρθρου 146, προστίθεται η ακόλουθη περίοδος:

“Ωστόσο, ο αρμόδιος διατάκτης είναι δυνατόν να αποφασίσει ότι η επιτροπή αξιολόγησης πρέπει να αξιολογήσει και να κατατάξει μόνο τα κριτήρια ανάθεσης, καθώς και ότι τα κριτήρια αποκλεισμού και επιλογής θα αξιολογηθούν με άλλα ενδεδειγμένα μέσα που εγγυώνται την αποφυγή σύγκρουσης συμφερόντων.”

99. Το άρθρο 147 τροποποιείται ως εξής:

α) Η παράγραφος 1 αντικαθίσταται με την ακόλουθη:

“1. Συντάσσεται και χρονολογείται πρακτικό αξιολόγησης και κατάταξης των αιτήσεων συμμετοχής και των προσφορών που έχουν κριθεί σύμφωνες με τις απαιτήσεις. Το γραπτό πρακτικό υπογράφεται από όλα τα μέλη της επιτροπής αξιολόγησης και, εάν η επιτροπή αξιολόγησης δεν έχει αναλάβει την αρμοδιότητα για την αξιολόγηση και την κατάταξη των κριτηρίων αποκλεισμού και επιλογής, από τα πρόσωπα που έχουν επιφορτισθεί με την αρμοδιότητα αυτή από τον αρμόδιο διατάκτη. Το πρακτικό τούτο φυλάσσεται για να χρησιμοποιείται στο μέλλον ως έγγραφο αναφοράς.

β) Στην παράγραφο 3, προστίθεται το ακόλουθο εδάφιο:

«Στην περίπτωση της διοργανικής διαδικασίας διαγωνισμού, η απόφαση στην οποία αναφέρεται το πρώτο εδάφιο λαμβάνεται από την αναθέτουσα αρχή που είναι αρμόδια για τη διαδικασία του διαγωνισμού.»

100. Το άρθρο 149 τροποποιείται ως εξής:

α) Ο τίτλος αντικαθίσταται με τον ακόλουθο:

«Άρθρο 149 Ενημέρωση των υποψηφίων και των προσφερόντων (Άρθρα 100 παρ. 2, 101 και 105 του Δημοσιονομικού Κανονισμού)»

β) Η παράγραφος 3 τροποποιείται ως εξής:

i) Το πρώτο εδάφιο αντικαθίσταται με το ακόλουθο:

"Στην περίπτωση των συμβάσεων που ανατίθενται από τα κοινοτικά θεσμικά όργανα για ίδιο λογαριασμό και έχουν ύψος ίσο ή μεγαλύτερο των κατώτατων ορίων του άρθρου 158, ενώ δεν εξαιρούνται από το πεδίο εφαρμογής της οδηγίας 2004/18/EΚ, η αναθέτουσα αρχή γνωστοποιεί σε όλους τους απορριφθέντες υποψήφιους και προσφέροντες, ταυτόχρονα και ατομικά, ότι η αίτησή τους ή η προσφορά τους δεν έγιναν αποδεκτές:

α) σύντομα μετά τις αποφάσεις για τα κριτήρια αποκλεισμού και επιλογής, και πριν εκδοθεί η απόφαση ανάθεσης·

β) όσον αφορά τοις αποφάσεις ανάθεσης και τις αποφάσεις απόρριψης προσφορών, το ταχύτερο δυνατόν μετά την απόφαση ανάθεσης, και το αργότερο εντός της επόμενης εβδομάδας.

Σε κάθε περίπτωση, η αναθέτουσα αρχή αναφέρει τους λόγους για τους οποίους η προσφορά ή η αίτηση απορρίφθηκε, μαζί με τα διαθέσιμα ένδικα μέσα προσφυγής κατά των σχετικών αποφάσεων.»

ii) Το τέταρτο εδάφιο απαλείφεται.

101. Προστίθεται το ακόλουθο άρθρο 149α:

" Άρθρο 149a Υπογραφή της σύμβασης (Άρθρα 100 και 105 του Δημοσιονομικού Κανονισμού)

Η εκτέλεση μιας σύμβασης δεν αρχίζει πριν υπογραφεί η σύμβαση αυτή.”

102. Το άρθρο 155 τροποποιείται ως εξής:

α) Στην παράγραφο 1, προστίθεται το ακόλουθο εδάφιο:

"Οσάκις κρίνεται ενδεδειγμένο, τεχνικά εφικτό και οικονομικά συμφέρον, οι συμβάσεις με ύψος ίσο ή μεγαλύτερο των κατώτατων ορίων του άρθρου 158 θα πρέπει να ανατίθενται ταυτόχρονα και με τη μορφή αυτοτελών μερών."

β) Προστίθεται η ακόλουθη παράγραφος 4:

“4. Οσάκις σύμβαση πρόκειται να ανατεθεί με τη μορφή αυτοτελών μερών, οι προσφορές αξιολογούνται χωριστά για κάθε μέρος. Εάν πολλά μέρη ανατίθενται ταυτόχρονα, είναι δυνατόν να υπογράφεται μία και μόνη σύμβαση για όλα αυτά τα μέρη.”

103. Προστίθεται το ακόλουθο άρθρο 158α:

“Άρθρο 1 58a Περίοδος αναμονής πριν από την υπογραφή σύμβασης (Άρθρο 105 του Δημοσιονομικού Κανονισμού)

1. Με την επιφύλαξη της παραγράφου 2, η αναθέτουσα αρχή δεν υπογράφει σύμβαση ή σύμβαση-πλαίσιο υπαγόμενη στην οδηγία 2004/18/ΕΚ με τον επιτυχόντα υποψήφιο πριν παρέλθουν δέκα ημερολογιακές ημέρες:

α) από την ημέρα που έπεται της ταυτόχρονης αποστολής των αποφάσεων ανάθεσης και των αποφάσεων απόρριψης· ή,

β) οσάκις η σύμβαση ή η σύμβαση-πλαίσιο ανατίθενται με διαδικασία με διαπραγμάτευση χωρίς να προηγηθεί δημοσίευση προκήρυξης διαγωνισμού, από την ημέρα που έπεται της δημοσίευσης της προκήρυξης ανάθεσης της σύμβασης σύμφωνα με το άρθρο 118 στην Επίσημη Εφημερίδα της Ευρωπαϊκής Ένωσης .

Εάν είναι αναγκαίο, η αναθέτουσα αρχή είναι δυνατόν να αναστείλει την υπογραφή της σύμβασης με σκοπό την πρόσθετη εξέτασή της, εάν τούτο δικαιολογείται από τα αιτήματα ή τις παρατηρήσεις εκ μέρους απορριφθέντων ή ζημιωθέντων προσφερόντων ή υποψηφίων, ή από οποιαδήποτε άλλη πληροφορία που έλαβε η αναθέτουσα αρχή. Τα αιτήματα, οι παρατηρήσεις και οι πληροφορίες πρέπει να λαμβάνονται εντός των δέκα ημερολογιακών ημερών που έπονται της κοινοποίησης των αποφάσεων απόρριψης και ανάθεσης, ή, εφόσον συντρέχει περίπτωση, της δημοσίευσης της προκήρυξης ανάθεσης. Σε περίπτωση αναστολής, όλοι οι υποψήφιοι και προσφέροντες ενημερώνονται εντός τριών εργάσιμων ημερών μετά την έκδοση της απόφασης αναστολής.

Εκτός από τις περιπτώσεις που προβλέπονται στην παράγραφο 2, οποιαδήποτε σύμβαση υπογράφεται πριν από την εκπνοή των δέκα ημερολογιακών ημερών θεωρείται άκυρη.

2. Η περίοδος των δέκα ημερολογιακών ημερών πριν από την υπογραφή της σύμβασης δεν ισχύει στις ακόλουθες περιπτώσεις:

α) σε ανοικτή διαδικασία οσάκις έχει υποβληθεί μία μόνο προσφορά·

β) σε κλειστή διαδικασία ή διαδικασία με διαπραγμάτευση αφού προηγηθεί δημοσίευση προκήρυξης διαγωνισμού οσάκις ο προσφέρων στον οποίο πρόκειται να ανατεθεί η σύμβαση ήταν ο μόνος που ικανοποιεί τα κριτήρια αποκλεισμού και επιλογής, υπό τον όρο ότι, σύμφωνα με το άρθρο 149 παρ. 3 πρώτο εδάφιο στοιχείο α), οι λοιποί υποψήφιοι ή προσφέροντες έχουν ενημερωθεί για τους λόγους αποκλεισμού ή απόρριψής τους σύντομα μετά την έκδοση των σχετικών αποφάσεων βάσει των κριτηρίων αποκλεισμού και επιλογής·

γ) σε επιμέρους συμβάσεις βασιζόμενες σε σύμβαση-πλαίσιο και με εφαρμογή των όρων αυτής της σύμβασης-πλαισίου, χωρίς να προκηρυχθεί νέος διαγωνισμός·

δ) σε εξαιρετικά επείγουσες περιπτώσεις κατά το άρθρο 126 παρ. 1 στοιχείο γ).”

104. Στο άρθρο 160, το δεύτερο εδάφιο της παραγράφου 1, η παράγραφος 2 και η παράγραφος 3 απαλείφονται.

105. Προστίθενται τα ακόλουθα άρθρα 160α, 160β, 160γ, 160δ και 160ε:

"Άρθρο 160aΣυνδρομές(Άρθρο 108 του Δημοσιονομικού Κανονισμού)

Οι συνδρομές στις οποίες αναφέρεται το άρθρο 108 παρ. 2 στοιχείο δ) του Δημοσιονομικού Κανονισμού είναι τα ποσά που καταβάλλονται στις οντότητες στις οποίες οι Κοινότητες είναι μέλη, σύμφωνα με τις αποφάσεις προϋπολογισμού και τους όρους πληρωμής που τίθενται από την εκάστοτε οντότητα.”

«Άρθρο 160β Συμμετοχές (Άρθρο 108 του Δημοσιονομικού Κανονισμού)

Για τους σκοπούς του άρθρου 108 παράγραφοι 2 και 3 του Δημοσιονομικού Κανονισμού, ισχύουν οι ακόλουθοι ορισμοί:

α) Ως “συμμετοχή σε μετοχικού κεφαλαίου” νοείται η κατοχή θέσης σε οργανισμό ή σε επιχείρηση, η οποία θέση αποκτάται μέσω επένδυσης και για την οποία η απόδοση της επένδυσης εξαρτάται από την κερδοφορία του εκάστοτε οργανισμού ή επιχείρησης.

β) Ως “κατοχή μετοχών” νοείται η συμμετοχή σε μετοχικό κεφάλαιο με τη μορφή μετοχών οργανισμού ή επιχείρησης.

γ) Ως “επένδυση μετοχικού κεφαλαίου” νοείται η παροχή κεφαλαίων σε επιχείρηση από επενδυτή έναντι ποσοστών ιδιοκτησίας στην επιχείρηση αυτή, στην οποία, επιπρόσθετα, ο επενδυτής είναι δυνατόν να αναλάβει εν μέρει τον διαχειριστικό έλεγχό της και να συμμετέχει στα μελλοντικά κέρδη.

δ) Ως “χρηματοδότηση έναντι κεφαλαιακών συμμετοχών” νοείται το είδος χρηματοδότησης το οποίο εν γένει συνεπάγεται συνδυασμό ιδίων κεφαλαίων και απαιτήσεων, και κατά το οποίο τα κεφάλαια επιτρέπουν στους επενδυτές την επίτευξη υψηλών αποδόσεων σε περίπτωση επιτυχούς έκβασης, και/ή η κάλυψη των απαιτήσεων συνεπάγεται πρόσθετη απόδοση για τους επενδυτές.

ε) Ως “φέρον κινδύνους χρηματοδοτικό μέσο” νοείται χρηματοδοτικό μέσο το οποίο εγγυάται την κάλυψη συγκεκριμένου κινδύνου, εν όλω ή εν μέρει, πιθανόν έναντι συμφωνημένης ανταμοιβής.”

“Άρθρο 169 γ Συγκεκριμένοι κανόνες (Άρθρο 108 παρ. 3 του Δημοσιονομικού Κανονισμού)

1. Οσάκις οι επιδοτήσεις/επιχορηγήσεις κατά το άρθρο 108 παρ. 3 στοιχεία α) και β) του Δημοσιονομικού Κανονισμού παρέχονται από την Επιτροπή στο πλαίσιο άμεσης κεντρικής διαχείρισης, αυτές υπάγονται στις διατάξεις του παρόντος τίτλου, με την εξαίρεση των ακόλουθων διατάξεων:

α) του κανόνα της μη παροχής κέρδους κατά το άρθρο 165·

β) των απαιτήσεων συγχρηματοδότησης κατά το άρθρο 172·

γ) της αξιολόγησης της οικονομικής βιωσιμότητας του δικαιούχου κατά το άρθρο 173 παρ. 4, για τις ενέργειες που αποσκοπούν στην ενίσχυση της χρηματοδοτικής ικανότητας του δικαιούχου ή στην εξασφάλιση εισοδήματος·

δ) της απαίτησης εκ των προτέρων κατάθεσης εγγύησης κατά το άρθρο 182.

Η διάταξη του πρώτου εδαφίου ισχύει με την επιφύλαξη της λογιστικής επεξεργασίας των αντίστοιχων επιχορηγήσεων, η οποία καθορίζεται από τον υπόλογο σύμφωνα με τα διεθνή λογιστικά πρότυπα.

2. Σε κάθε περίπτωση όπου πραγματοποιείται χρηματοδοτική συνεισφορά, ο αρμόδιος διατάκτης βεβαιώνεται ότι έχουν συμφωνηθεί οι ενδεδειγμένες ρυθμίσεις με τον αποδέκτη της συνεισφοράς, με καθορισμό των τρόπων πληρωμής και ελέγχου.”

“Άρθρο 169 δ Βραβεία (Άρθρο 109 παρ. 3 στοιχείο β) του Δημοσιονομικού Κανονισμού)

Για τους σκοπούς του άρθρου 109 παρ. 3 στοιχείο β) του Δημοσιονομικού Κανονισμού, βραβείο είναι η ανταμοιβή για επιτυχή συμμετοχή σε διαγωνισμό μελετών.

Τα βραβεία απονέμονται από κριτική επιτροπή, τα μέλη της οποίας είναι ελεύθερα να αποφασίσουν για την απονομή ή μη των βραβείων, ανάλογα με την ποιότητα των συμμετοχών, την οποία αξιολογούν με βάση τους κανόνες του διαγωνισμού.

Το χρηματικό ποσό του βραβείου δεν συναρτάται με τα έξοδα στα οποία υποβάλλεται ο βραβευόμενος.

Οι κανόνες του διαγωνισμού μελετών καθορίζουν τους όρους απονομής, τα κριτήρια και το χρηματικό ποσό του βραβείου.”

«Άρθρο 160ε Σύμβαση και απόφαση επιχορήγησης (Άρθρο 108 παρ. 1 του Δημοσιονομικού Κανονισμού)

1. Για κάθε κοινοτικό πρόγραμμα ή ενέργεια, το ετήσιο πρόγραμμα εργασίας προσδιορίζει αν οι επιχορηγήσεις θα καλύπτονται μόνο με απόφαση ή και με γραπτή σύμβαση.

2. Για τον προσδιορισμό της προς χρήση πράξης, λαμβάνονται υπόψη τα ακόλουθα στοιχεία:

- η ίση μεταχείριση και η μη εφαρμογή διακρίσεων μεταξύ των δικαιούχων, ιδίως με γνώμονα την εθνικότητα και τη γεωγραφική θέση·

- η λογική συνέπεια της προς χρήση πράξης σε συσχετισμό με άλλες πράξεις που χρησιμοποιούνται στο πλαίσιο του ίδιου κοινοτικο